Euskadiko Kantauriko Antxoa - Kalitatezko beste zenbait marka - Tienda Eusko Label\nInicio > Produktuak > Kalitatezko beste zenbait marka > Euskadiko Kantauriko Antxoa\nEuskadiko Kantauriko Antxoa Eskuz egindako antxoa erdikontserbak EAEn ekoizten dira eta gainontzekoetatik bereizten dituen hainbat ezaugarri ditu, hala nola jatorria, ekoizpen-sistema eta kalitatea.\nEuskadiko Kantauriko Antxoa markak Engraulis Encrasicholus antxoa erabili dela bermatzen du, itsaso horretako arrainik preziatuena hain zuzen ere. Antxoaren arrantza apiriletik ekainera bitartean burutzen da, antxoaren iraunkortasuna ziurtatzeko usadiozko teknikak erabiliz. Izan ere, gaur egun espezie honen arrantza mugatua eta kudeatua dago.\nZigiluak erdikontserbaren ekoizpen prozesua antxoak banan-banan eskuz eta usadiozko teknikak jarraituz egiten direla bermatzen du. Prozesu hau esperientziadun baimendutako langileek egiten dute. Kontrolaz arduratzen den erakundeak aldez aurretik ezarritako baldintzak betetzen dituzten enpresetan soilik egingo da prozesu hori.\nBenetako Euskadiko Kantauriko Antxoa formatu ezberdinetan aurki daiteke, baina guztiak Eusko Label-en zigilua daukan zenbakidun kontrol-etiketa daramate. Bereizgarri honek kontsumitzaileari kontserbaren jatorria eta kalitatea bermatzen dizkio.\tOrdenatu: Aukeratu\nEuskadiko Kantauriko Antxoa oliba-oliotan 50/29\n50 g-ko lata\n3,62 € Erosi\nEuskadiko Kantauriko Antxoa oliba-oliotan 100/55\n100 g-ko potoa\n6,45 € Erosi\nEuskadiko Kantauriko Antxoa oliba-oliotan 210/120\n210 g -ko potoa\n12,80 € Erosi\nEuskadiko Kantauriko Antxoa oliba-oliotan 340/180\n340 g-ko potoa\n19,65 € Erosi\nEuskadiko Kantauriko Antxoa oliba-oliotan 100/50\n100 g-ko lata\n7,78 € Erosi\nEuskadiko Kantauriko Antxoa 120/75\n11,00 € Erosi\nEuskadiko Kantauriko Antxoa oliba-oliotan 48/30\n48 g-ko lata\n3,38 € Erosi\nEmaitzak 1 - 8 orotara 8


Kit Carson konderria (Colorado) - Wikipedia, entziklopedia askea.\nKit Carson konderria (Colorado)\nKit Carson konderria\nKit Carson konderriaren kokapena AEBtan\n39°19′N 102°36′W / 39.31°N 102.6°W / 39.31; -102.639°19′N 102°36′W / 39.31°N 102.6°W / 39.31; -102.6\n5.596,5 km2 (%99.96)\n2,25 km2 (%0.04)\nKit Carson konderria (ingelesez: Kit Carson County) Coloradoko konderri bat da, Ameriketako Estatu Batuetan. Hiriburua Burlington da. 2010eko zentsuaren arabera 8.270 biztanle zituen, Kit Carson kilometro koadroko azaleran.\nKit Carson konderriak 5.598,75 kilometro koadro ditu. Horietatik 2,25 ura dira. Beste 5.596,5 lurra dira. Biztanleria dentsitatea 0,68 da.\n2010eko zentsoan bizi ziren 8.270 pertsonetatik 7.894 txuriak edo hispanoak dira. Horietatik hispano edo latino kategorian 1.574 dira. 217 beltzak edo afroamerikarrak. 48 amerikar natiboak ziren eta 6 Hawaii edo Pazifikoko irletako natiboak. 34 asiarrak ziren. Bestelako arraza bat kategorian 3 biztanle daude. Bukatzeko euren burua arraza bat baino gehiagotan 68 pertsonek kokatzen zuten.


Ardi larruzko gidatzeko eskularruak forru gabe\nEmakumeentzako gidatzeko eskularrua. Larru leun eta luzagarriarekin egina, eskularruak ukondo zulo dotoreak ditu, eskumuturra uhala biskosako katearekin. Erabiltzeko erosoa. Larru zulatuak eta atzealde aireztatuak zure eskuetarako arnasteko ahalmena eta malgutasuna eskaintzen dituzte.\nEmakume ardi larruzko eskularruak bizkarrean bost botoi dituela\nArdi-larru leun eta iraunkorrez egina. Oso erosoa, egokitzeko modukoa eta erabiltzeko erraza. Eskuentzako itxura ona ematen du. Lanerako, arratsaldez edo eguneroko jantzietarako!\nArdi larruzko eskuz jositako eskuzko emakumeak\nEmakume ardi larruzko eskularruak bizkarrean eskuz josteko 2 ilara dituztenak\nLanerako, arratsaldez edo eguneroko jantzietarako! Eskularru hau ardi larru leun eta iraunkorrez egina dago. Oso erosoa jantzita eta erabiltzeko erraza, eskumutur entailatua, eskuz josteko 2 ilara. Itxura ederra eta goxagarria. Eskularru hau ederki janzten da urteetan zehar eta denboraldiz denboraldi zerbitzatzen jarraituko du.\nArdi larruzko eskularruak, eskuz josteko hiru errenkadekin\nEstilo casual, Etiopia ardi larru leun eta iraunkorrez egina, zetazko forruarekin, eta atzealdean eskuz jositako hiru errenkadaz estalita. Itxura sinplea eta gustukoa du.\nArdi larruzko eskularruak, larruzko uhala dekorazioarekin\nEstilo casual, Etiopia ardi larru leun eta iraunkorrez egina, zetazko forruarekin. Atzekoa larruazaleko uhalarekin estalita. Zure eskuetarako egokiagoa eta erosoagoa da.\nEmakume ardi larruzko eskularruak kremailerarekin bizkarrean\nEtiopia ardi larru leun eta iraunkorrez egina, cashmere forruarekin. Atzealdea kremailerarekin estalita, Sahats hostoaren bi pieza, oso argia eta ederra. sentsazio ona eman aldi askotan casualetik janztera!\nEmakume ardi larruzko eskularruak puntu uhinduekin\nEstilo klasikoa, Etiopia ardi larru leun eta iraunkorrez egina, cashmere forruarekin. Atzealdea puntadun uhinez estalita dago. Itxura sinplea eta gustagarria ematen du.


Hemen zagoz: Sarrerea > Espiritualitatea - Testiguak > Otoitza > Hausnarketak > Jainko bilatzailea\nZoriontsua izan nahi duzu?  Zu zorion-bilatzaile sutsua eta inoiz asetuko ez dan horreetako bat zara? Eta zorion-bilaketa suhar horretan zein da besteek daukien zeregina? Eta lekurik ba ahal dago “Nazana naz ni”  aldarrikatzearekin harritzen gaituen Guztiz Beste Norbait horrentzako?\nZure bihotzean gordeta dagozan galdera sakonentzako erantzunak bilatzeko burruka egiten daben horreetako bat al zara zu? Ala bilatzeaz nekatu eta etsipenez eta desilusinoz markaurik bizi diran horreetako bat? .\nEgun batzuetan esango genduke bizitza ez dala itxaronaldi mingarri bat baino gehiago, aldi bakotxeko gau ilunago bat. Zurztasun amaibako bat dirudi dagoala gure barrenean, azaldu ezin daiteken urrunaldi bategaitik min agorrezin bat, Jainkoaren absentziak soilik, giza bihotzean eta munduaren historian sor dezakeen bakartadearen eta itxikeriaren sentsazino bat… eta “heriotzara bota digutela”  oihukatzeko tentazinoa sentitzen dogu. Bizitza inora daraman bidaia luzea dirudi orduan, eta emetzen dau dana heriotzaren isiltasunagaz bukatzen dala .\nBaina bizitza benetan maite badozu eta luzaroan mantentzen dan poza bilatzen badozu, ez zara etsiko zoriona, edukitzearekin, boterearekin, plazerrarekin edo norberekoikeria pertsonal edo taldekoarekin soilik lotzen duten proposamenekin.\nEz dezazula inoiz ahaztu, zure bizitza hauskortasunagaz markauta dago : jaiobarriaren hauskortasuna, haurraren edo zaharraren hauskortasuna, gaixoaren, behartsuaren, hutsitutakoaren, baztertutakoaren, emigratzailearen, kartzelatuaren hauskortasuna… Ala eta guztiz be, ahultasuna, mina eta heriotza misterio bat izeten jarraitzen dabe. Baina, bizi izetea egokitu zaigun kultura postmoderno honek, ez dakienez erronka honeei erantzun egokirik emetzen, kontsumoak dauen zirrararen, plazeraren, dibersioaren eta ahaztearen azpian ezkuteten saiatzen da.\nEz zaitez erori etsipenaren eta zinismoaren tentazinoan. Zabaldu zure bihotzeko ateak benetako itxaropenari , bizipozari, zain egon, desiratu eta prestau daiteken etorkizunari . Gogoratu ezazu zure iragana esker onagaz, bizi ezazu orainaldia pasioagaz, eta edegi zaitez etorkizunera konfiantza guztiagaz.\nAusartu zaitez daukazun itxaropena, zure zorionaren nahia eta etorkizuna fida diezaiokezun Haren eskuetan jarten; zuretzat bide barriak zabalduz zure bizitza bizi izetea merezi dezala eragin dezakeen Hura. Izan ezazu beti egia bilatuz burruka egiteko kemena… eta parebako maitetasunez maitetua, etenbako bilatua eta ikusi ezin daiteken Haren besoetan eroana sentituko zara , Bera bai da, beti, zuregana hurbildu, harrera egin, ulertu, babestu eta etenbako laguntzen deutsuna.\nZure bizitzako bideetan zugaz topez egiteko, Jainkoak, abiarazotea eta bidera irtetzea erabaki dauen bezala… ausartu zaitez erromes bezala bizitzen , Erreinuaren eskale bat bezala, zure bizitza, fedeak dakarren iluntasunaren eta ikusmenaren egarriaren artean, denpora estuaren eta bizitza amaibakoaren artean, erbestearen negarraren eta zeruaren irrikaren artean, bideko nekearen eta atsedenaren itxaropenaren artean mobitutzen dala jakinez.\nJesusek iragarten dauen Jainkoa, Abenduko Jainkoa da , gizakiarentzat denpora dauen Jainkoa, bidea edegi eta itxaronaldia piztetan dauen Jainkoa, ezagutaraziz estari, komunikatuz ezkutau, berba eginez isildu egiten dan Jainkoa .\nGogoratu zaitez: Jauna ezagutu izanak ez deutsu salbuetsiko bere arpegiaren argia bilatzen jarraitzea, aitzitik, itxaronaldiaren egarria pitzduko dau zugan… behin eta barriro, “jada” eta “oraindik ez”-aren  artean harrapauta dagoan betiko erromes bat bezala ikusiko zara, iluntasunean distira egin zeban argiagaitik indarbarrituta bizi dana , zure etenbako bilaketak jarraitzen dauen bitartean eta zure ezpanetan zure nahi sakonenak durundatzen dauelarik: “Bai, Jauna, zeure arpegi bila ibiliko naz, ez gorde niri zure arpegia” .\nUtzi iezaiozu otoitzari zu beldurretik askatzen eta Jainkoak zure eskuetan jarri duen jendearekin zintzo izateko behar duzun adorea emango dizu. Doktrinak azaldu egiten dira, baina pertsonek elkar aurkitzen dira; teoriak eztabaidatu egiten dira, baina pertsonek elkar ezagutzen dute eta aukeratu egiten dira.\nOtoitz eginez, ikasi ezazu egonarriagaz bizi izaten, zure denporan beti izango ez dan Jainkoaren denpora itxaroteko, eta zure bideetan beti izango ez diran Jainkoaren bideak jarraitzeko . Iritsiko alda Hitzak besteen alde konpromisoa hartzera eramaten zaituen eguna! Iritsiko alda besteengan Jesusen ahotsak dioena aitortzeko unea!: “Nire anai oneitariko txikiren bati egin zeutsena, neuri egin zeusten” .\nEta, egunero, Berbiztuak Jainkoaren Berbea azaltzen jarraitzen deutsula eta biziaren-ogia zugaz partekatzeko zure mahaian eserten jarraitzen dala ohartzen bazara, Jainkoaren maiteminduaren otoitza ipiniko dozu zure espainetan : “Jauna, nire Jainkoa, irakatsi nire bihotzari non eta nola bilatu Zuri, non eta nola aurkitu Zuri… Jaun gorena, zer egingo ete dau zure erbesteratu honek zugandik hain urrun?… Irakatsi egidazu Zu bilatzera eta agertu zaitez bilatzen zaituenari; ezin nazalako joan Zure bila Zuk erakusten ez badeustazu, eta ezin deutsut aurkitu Zu ez bazara agerten. Desiratuz bilatuko zaitut, bilatuz desiratuko zaitut, maitatuz aurkituko zaitut eta Zu aurkituz maiteko zaitut” .\n- “Gudarozteen Jauna, bai zoriontsu ustea Zeugan dauan gizona!” (Salmua 84, 13).\n- “Zoriontsu, Jakoben Jainkoak laguntza emoten dautsana, ustea bere Jainko Jaunagan jarten dauana!” (Salmua 146, 5).\n- “Itzari adi-adi dagoanak zoriona aurkituko dau; ustea Jaunagan jarten dauana, zoriontsua izango da!” (Esakunak 16, 20).\n Urteera 3, 14.\n Ez itxi lekurik tristurari:\n“Ez emon bihotzean tokirik itunaldiari, ezta zure burua bururapenez oinazetu be; bihotzeko poztasuna da gizonaren bizia; poztasunak luzatu egiten dauz gizonaren urteak; poztu egizu zure burua, artu barriro adorea, urrundu zugandik naigabea; izan be, itunaldiak lagun asko il ditu, eta naibageaz ez da ezer irabazten” (Sirak 30, 21-23).\n Min- eta larritasun-uneetan, amorruaren eta etsipenaren garaian, bizitza ekatxak asaldatutako itsaso batean bihurten danean, etorkizun ilun eta irteerarik bagako amildegi amaibakoan erori garala esango genduke. Eta nahiz eta zuk iges egin nahi izan, noranahi joanda be, mina ez da bukatzen:\n“Onik atara nagizu, nire Jainko horrek!, ura samaragino eldu yat-eta: Ioi sakonetan sartuta nago eta ezin dot oinik inun ezarri; uretan barru-barru sartu naz, urbiziak tatarras naroa. Deadarka etenda nago, iztarria artuta daukat; lausotu egiten yataz begiak, nire Jainkoaren zain onen luzaro egonez” (Salmua 69, 2-4).\n “Bedarrak lez irauten dabe gizonaren egunak, landako lorea lez loratzen dira: haizeak ari ikututxo bat egin orduko, ezereztu egiten da, egoan tokiak ez dau barriro ikusiko” (Salmua 103, 15-16).\n- “Eriotza betiko ondatuko dau, Jainko Jaunak arpegi guztietako malkoak legortuko ditu” (Isaias 25, 8).\n- “Itxaropenaren Jaungoikoak bete zagiezala sinismenean poz eta bake osoaz, Espiritu Santuaren indarrez itxaropena ugari izan dagizuen” (Erromakoai 15, 13).\n “Jaungoikoaren itza entzun bakarrik ez, baita eginez bete be egizue… Askatasun-lege bikaina hausnartu ta haretan iraun dagiana, entzule alperra izan bagarik, eginez bete dagiana, horixe izango da zoriontsu bere arazoetan” (Santiago 1, 22. 25).\n “Ez izan ezeren bildurrik, zeugaz nago-ta; ez kikildu, zeure Jaungoikoa naz-ta. Neuk sendotuko zaitut, neu etorriko naz zuri laguntza ekartera, eta neure beso zuzenaz eutsiko dautsut” (Isaias 41, 10).\n “Erbesteko ta arrotz gara zure aurrean, gure gurasoak lez” (1 Kronikak 29, 15).\n Iristen dan eta salbatzen gaituen Jainkoa:\n- “Gora biotzak! Ez bildurtu! Hor gure Jaungoikoa! Berbera dator; Berak salbatuko zaitue” (Isaias 35, 4).\n- “‘Begira: birjina batek sabelean semea sortu ta argitara ekarriko dau, eta izena Emmanuel ezarriko dautsoe’ (Emmanuel izenak Jaungoikoa-gugaz adierazoten dau)” (Mateo 1, 23).\n “Jainko ezkutua zara zu, benetan, Jainko misteriotsua, Israelen Jainkoa, Salbatzailea” (Isaias 45, 15).\n “Jada” baina “oraindik ez”:\n- “Joanek esaten zuen: Bihotz-berri zaitezte, hurbil bait da zeruetako erreinua” (Mateo 3, 2).\n- “Jesusek erantzun zien: Jainkoaren erreinua ez da nabarmen etorriko. Ezin esango da: ‘Hona hemen’ edo ‘Hara han’; zeren Jainkoaren erreinua zuen artean baitago jadanik” (Lukas 17, 20-21).\n “Ilunbetan zegoen herriak argi handi bat ikusi zuen; herio-itzaleko lurrean zeudenei argi bat agertu zitzaien” (Mateo 4, 16).\n Salmua 27, 8-9.\n “Nire asmoak eta zuenak ez dira bardinak, ezta nire bideak eta zuenak be” (Isaias 55, 8).\n Lukas 24, 13-35.\n Anselmo Deuna Canterburykoa, XI. mendeko teologo eta filosofoa, bere Proslogion lanean.


Irekia Eusko Jaurlaritza - Gobierno Vasco :: Eusko Jaurlaritza, Hondurasen giza eskubideen jarraipena egiteko ordezkaritza baten buru\nEusko Jaurlaritza, Hondurasen giza eskubideen …\nJarraipen hori giza eskubideen defendatzaileak babesteko Eusko Jaurlaritzak ezarri duen Euskadiko Babes Programaren baitan kokatzen da\nXedea da jazarpenaren eta mehatxuen biktima izateagatik Euskadin 2016. urtean artatuak izan ziren pertsonen egoera ezagutzea, beren sorterrietara itzuli eta gero\nEusko Jaurlaritza bihar Hondurasera joango den ordezkaritza baten buru da. Bere xedea da jazarpenaren eta mehatxuen biktima izateagatik Euskadin 2016. urtean artatuak izan ziren pertsonen egoera ezagutzea, beren sorterrietara itzuli eta gero. Ondokoak dira ordezkaritza horren kideak: Biktimen eta Giza Eskubideen zuzendari Monika Hernando, Eusko Legebiltzarreko Giza Eskubideen, Berdintasunaren eta Herritarren Partaidetzaren Batzordeko kideak eta programa kudeatzen duen CEAR Euskadi erakundearen ordezkariak. Bidaia ofiziala uztailaren 15a eta 21a bitartean egingo da.\nProgramak “Comité de Familiares de Detenidos Desaparecidos de Honduras” (COFADEH) eta “Instituto Ecuménico Hondureño de Servicios Comunitarios” (INEHSCO) delako elkarte hondurastarretako giza eskubideen aldeko bi aktibista artatu zituen iaz. COFADEH elkartea 1982. urtean jaio zen, segurtasun nazionaleko doktrinaren aplikazioaren testuinguruan. Aipatuak gizartearen militarizazioa ekarri zuen eta botere publikoak Indar Armatuen mende utzi zituen. Derrigorrezko desagerpenen biktima ziren 12 familiak sortu zuten elkartea, Estatuak desagerrarazi zituen beren ahaideak bizirik aurkitzeko helburuarekin. INEHSCO elkarteak, bere aldetik, komunitate-mailako zerbitzuak eskaintzen ditu eta bere helburu nagusia da bizitza defendatzea, behinolako elikadura eta osasun kultura berpiztuz, bai eta nekazaritza ere. Herrialde hartako elkarte ezberdinekin batera lan egiten du militarizazioaren, transnazionalen eta zapalkuntzaren aurka borrokatzeko, lurralde indigenak defendatzeko, etab.\nEuskal ordezkaritzaren xedea da Euskadin artatutako pertsona horiek beren sorterrira itzuli eta gero bizi duten egoera bertatik bertara ezagutzea eta herrialde horietan gertatzen diren giza eskubideen urraketak eta alor horretan egondako aurrerapausoak tokian bertan aztertzea. Programa babesaren ikuspegi integral batetik gauzatzen da, ondoko ardatzetan oinarrituta: akonpainamendu psikosoziala, politika-agenda, prestakuntza-agenda eta sorterrira itzuli ahal izateko akonpainamendua. Bidaiak, halaber, pertsona horien babes-sareak sendotzeko balioko du ere, bai eta euskal erakundeen babesa ikusgai egiteko ere.\nHorretarako, ordezkaritzaren ordezkariak elkarte eta talde hondurastar ugarirekin batzartuko dira, bai eta herrialde hartako erakundetako agintari askorekin ere, giza eskubideek herrialde hartan bizi duten egoeraren inguruko informazio bildu ahal izateko.\nEuskadira itzuli eta gero, Eusko Jaurlaritzaren webgunean argitaratuko den txosten bat idatziko du ordezkaritzak. Horrez gain, Hondurasen kontaktatutako pertsona, elkarte eta erakundeei bidaliko zaie ere.\nErreferentziako programa Giza Eskubideei dagokienean\nJaurlaritzak sei urte daramatza Defendatzaileak Babesteko Euskadiko Programa gauzatzen. Honela Eusko Jaurlaritzak, giza eskubideekin eta nazioarteko elkartasunarekin duen konpromisotik, bere ekintza nazioartera zabaltzen du ere.\nCEAR-Euskadi erakundeak du Programa garatzeko eta kudeatzeko ardura. Aipatuak eskarmentu luze eta zabala dauka giza eskubideen defentsan eta sustapenean eta errefuxiatuen, desplazatuen, aberrigabeen eta migratzaileen garapen integrala bultzatzen.\nPrograma hau funtsezko erreferentzia izan da beste autonomia erkidego batzuek izaera bereko ekimen propioak gara zitzaten. Eta, halaber, balorazio oso ona lortu du “Protect Defenders” plataforma europarrean.\nRT @Gob_eus: El Gobierno Vasco encabeza una delegación de seguimiento de los derechos humanos en Honduras ➡ https://t.co/pgJIyDongB\neajpnv: RT Gob_eus: El Gobierno Vasco encabeza una delegación de seguimiento de los derechos humanos en Honduras ➡ https://t.co/Ti3awi1T3G\nEusko Jaurlaritza, Hondurasen giza eskubideen jarraipena egiteko ordezkaritza baten buru ➡ https://t.co/hio0cQ8YNK\nEl Gobierno Vasco encabeza una delegación de seguimiento de los derechos humanos en Honduras ➡ https://t.co/pgJIyDongB


Zergatik diegu EZ bidesariei | Angula Berria\nHasiera » Zergatik diegu EZ bidesariei\nZergatik diegu EZ bidesariei\nsugorri argitaratua 9 / Aza / 2015\nHIRU Garraiolarien Euskal Herriko sindikatua.- 1. GIPUZKOAKO INDUSTRIA sarean funtzionamendua eta herritar guztien premiazko kontsumo ondasunen banaketa bermatzenduten zerbitzu publikoa da merkantzien errepideko garraioa. Jaten ditugun yogurrak, janzten ditugun zapatak, garbigailuak, autoak, baita tren bagoiak eta itsasontziak ere errepidez datoz edo ez datoz.\n2. ERREPIDEAK ONDARE edo kalte publikoa dira, guztionak dira, guztion erantzunkizuna. Herritar guztiok zuzenean edo zeharka errepideak erabiltzen ditugu edo errepideari etekina ateratzen diogu, eta horrenbestez, gizarte osoak bere gain hartu behar du errepideen eta azpiegituren finantzaketa osoa berrordainketa, birrordainketa, eta bidesariak bezalako zerga diskriminatzailerik gabe.\n3. GIPUZKOAKO GARRAIOLARI autonomoak izango gara bidesariak zabaltzearen aldeko politikaren biktima nagusiak ez baitugu eskubiderik gainerako gipuzkoarrek dituzten beherapenak eskuratzeko, eta desagertzeko zorian dagoen tokiko garraio sarearengan ondorio larriak izango ditu aipatutako politikak. Izan ere, krisia hasi zenetik Euskal Autonomia Erkidegoan bakarrik 1200 garraio enpresa baino gehiago itxi behar izan dira, gehienak garraiolari autonomoak eta kooperatiba txikiak dira.\n4. BIDESARIEK EZ DUTE Gipuzkoako zirkulazioaren arazoa konponduko ezta merkantzien garraioa ordenatuko ere. Bidesariekin edo bidesaririk gabe garraiolariok N-Ia erabiltzen jarraituko dugu, bide horretan baitago guretzako tailer sarea, gasolioa hartzeko guneak eta lan egiteko beharrezkoak ditugun zerbitzu guztiak.


Haizearen Orrazian dauden txoko guztiak ezagutu nahi badituzu... mugitu zaitez paseo birtual honetatik\nEzinbestean, ibilbidea Haizearen Orrazian amaituko da. Eduardo Chillidarentzat hori zen bere lekua, ezagutzen zuen haren zentzua eta honela partekatu nahi izan zuen: “Leku hau guztiaren jatorria da. Hau da artelanaren benetako egilea. Nik egin nuen gauza bakarra aurkitzea izan zen. Haizea, itsasoa, harria… guztiek esku hartzen dute modu erabakigarrian. Ezinezkoa da horrelako artelan bat egitea ingurunea kontuan hartu gabe. Nik egin dudan, baina nik egin ez dudan artelana da”.


Atzoko heriotza salatu eta migrazio politika ezberdina eskatu dute Irunen\nMigratzaile bat zauritu du trenak Lapurdin\nBoli Kostako migratzaile baten gorpua aurkitu dute Bidasoa ibaian\nGorpu bat aurkitu dute gaur goizean Bidasoa ibaian, Irunen, Endarlatza parean, Nafarroatik gertu, eta EiTB Mediak jakin ahal izan duenez, Hendaiara igerian iritsi nahi zuen Boli Kostako migratzaile batena da hilotza.\nPaddle surf kirola egiten ari zen herritar batek ikusi du gorpua ur gainean, 11:00ak aldera, eta hark eman du abisua.\nSuhiltzaileak eta Ertzaintzako agenteak berehala bertaratu dira, gorpua uretatik atera, eta Donostiako auzitegi mediku institutura eraman dute autopsia egiteko.\nSegurtasun Sailak jakitera eman duenez, hildakoaren identifikazioan lagundu duen dokumentazioa aurkitu dute bere gauzen artean. Ertzaintzak ikerketa ireki du heriotza nola gertatu den argitzeko eta gorpuan ez dela "kriminalitate arrastorik aurkitu" ere zabaldu dute.\nGaurkoarekin, hiru pertsona migratzaile hil dira itota Irun eta Hendaia arteko saiakeran, hilabete gutxian. Laugarren pertsona batek bere buruaz beste egin zuen, gainera, puntu horretan, eta ez da ahaztu behar duela aste batzuk hiru migratzaile hil zirela trenak harrapatuta Ziburun (Lapurdi).\nEusko Jaurlaritzako Migrazio eta Asilo zuzendariak "bide seguruak" eskatu ditu berriz ere\nXabier Legarreta Eusko Jaurlaritzako Migrazio eta Asilo zuzendariak salatu duenez, "zoritxarrez, horrelako gertaerak edozein unetan errepika daitezke Europak etorkizun hobearen bila dabiltzan pertsonen joan-etorrirako bide seguruak sortzen ez dituen bitartean". "Errealitate horri erantzun egokia ematea betebeharra da bai Espainiako bai Europako baita nazioarteko zuzenbidean ere", azpimarratu du ETBn egindako elkarrizketan.\nLegarretak gogorarazi duenez, abuztu erdialdean Abdoulaye Koulibaly, 18 urteko gazte ginearra modu berean ito ondoren, "Bidasoaren arriskugarritasunari" buruzko informazioa "areagotu" zen Irungo migratzaileen arretarako zentroan. Hilabete batzuk lehenago, maiatzaren 22an, 29 urteko Yaya Karamokoren gorpua agertu zen uretan, itota hura ere, Irun eta Hendaia artean.\n"Ezinegon handia sortzen du pertsona batek bere amets europarra lortzen saiatzean bizia galtzen duenean" adierazi du Migrazio eta Asilo zuzendariak. Drama honen aurrean, dena dela, euskal erakundeek eta erakunde sozialek "migrazio-fenomenoei modu ordenatu eta solidarioan erantzuteko sistema bat" sortu dutela Euskadin defendatu du, "baita gure eskumen-eremuetatik harago ere".\nLegarreta: ''Zorritxarrez, horrelakoak errepikatu egingo dira, Europan korredore seguruak eraiki ezean''\nIrungo Harrera Sareak dio hau "zoritxarrez, hau esanda genuela"\nEuskadi Irratian elkarrizketatuta, Jon Aranguren Irungo Harrera Sarearen ordezkariak salatu du hau gerta zitekeela ohartarazi zutela duela 10 egun komunikabideetara igorritako ohar batean. Izan ere, "muga gero eta itxiago" dagoela salatu zuten, "Estatu frantsesak gero eta zorrotzago ixten du muga", eta beste alde batetik, erakundeak ez direla nahikoa egiten ari salatu du.\n"Hemen Irunen badago dispositibo bat migranteentzat baina zenbait muga dituzte hor sartzeko. Guk ez dakigu ibaia pasatzen direnak kalean geratzen diren horiek diren edo ez, baina euren desesperazioan nahiko normala iruditzen zaigu halako saiakerak egitea eta euren burua arriskuan jartzea. Horregatik, instituzioei esaten diegu pixka bat gehiago egin dezaketela. Inor ez dadila kalean geratu" hausnartu du.\nEra berean, bihar eguerdian salaketa ekitaldia egingo dutela ere iragarri du Arangurenek.\nSalaketa mezu politikoak\nJose Antonio Santano Irungo alkate sozialistak Twitterreko bere kontu ofizialean ohartarazi duenez, "ezin gara heriotza horietara ohitu" eta Europak beste migrazio politika batzuk izan behar dituela aldarrikatu du.\n"Beste bat. Izen-abizenak, senideak eta lagunak dituen beste pertsona bat. Ez da zenbaki bat, gure herrian hil den beste pertsona bat da. Europako mugek lotsa ematen dute eta drama hauekin amaitzeko bestelako migrazio politika aldarrikatzen dugu. Orain eta hemen." idatzi du EH Bilduk Twitterren.\nElkarrekin Podemos-EBk ere erabat gaitzetsi du Bidasoako heriotza hau, eta "tragedia berriak saihesteko" Europako politika aldatzeko eta bide seguruak sortzeko eskatu ditu. "Ezin dugu horrela jarraitu", adierazi du David Nuño Irungo Udaleko Ongizate ordezkariak ohar batean, eta erakundeei neurriak hartzeko eskatu die, "bizitza gehiegi eraman dituen drama honi irtenbidea emateko".


FAGOR ARRASATE, PARTAIDE ADITUA BERE BABESAREKIN KOREAN EGITEN ARI DIREN JARDUNALDI TEKNOLOGIKOETAN - Fagor Arrasate\nFAGOR ARRASATE, PARTAIDE ADITUA BERE BABESAREKIN KOREAN EGITEN ARI DIREN JARDUNALDI TEKNOLOGIKOETAN\nAste honetan Estanpazioari buruzko Jardunaldi Teknologikoak egingo dira Korean; hilaren 26an Seulen izango dira, eta hilaren 28an Gyeongjun. Jardunaldietan, txaparen estanpazioaren alorrean dauden teknologiarik aurreratuenak eta estanpazio kontuetan berriena egongo dira ikusgai.\nFagor Arrasatek, ekitaldiaren laguntzailea eta babeslea den heinean, Serboteknologiaren azken aurrerapenak aurkeztuko ditu jardunaldietan; izan ere, gaur egun Serboteknologia faktore gakoa da automobilen fabrikazioan eta asko garatzen ari da. SPT teknologiarekin (Servopress Technology) enbutizio prozesua erabat kontrolatu daiteke eta horren bitartez pieza askoz konplexuagoak ekoitzi daitezke, eta, era berean, bermatuta dago ingurumenaren ikuspegitik efizientzia energetiko handiagoa egotea.\nKoreako automobilen merkatuan proiektu arrakastatsuak garatu ondoren, FAGOR ARRASATEK bide horretatik jarraitu nahi du, Koreako automobilgintzan indarrez sartzen, ez bakarrik barruko merkatuan eragiteko baizik eta kanpoan dituen proiektuetan ere bai.


naiz: hedabidea zara - Itsasbehera ikusgarria utzi dute marea biziek Plentzian\nSuperilargia izeneko fenomenoak marea biziak ekarri ditu Euskal Herrira eta itsabeherak irudi ikusgarriak utzi ditu Plentzian, non ontziak uretatik kanpo geratu diren, fenomeno honek sortzen dituen muturreko mareen ondorioz.\nPlentziak irudi ikusgarriak izan ditu eguerdian itsabeherarekin, (Luis JAUREGIALTZO / ARGAZKI PRESS)\nZubiak ere bere funtzioa galdu du denbora batez. (Luis JAUREGIALTZO / ARGAZKI PRESS)\nOso noizean behin ikus daitezke muturreko marea hauek. (Luis JAUREGIALTZO / ARGAZKI PRESS)\nKaioak ere harrituta agertu dira. (Luis JAUREGIALTZO / ARGAZKI PRESS)\nOntzi artean padelsurfean ibili denik ere izan da. (Luis JAUREGIALTZO / ARGAZKI PRESS)\nOntzi ugari geratu dira uretatik kanpo. (Luis JAUREGIALTZO / ARGAZKI PRESS)\nAsko ezin izan dira itsasoratu. (Luis JAUREGIALTZO / ARGAZKI PRESS)\nDenbora batean ez da berriro ere horrelako irudirik ikusiko. (Luis JAUREGIALTZO / ARGAZKI PRESS)


Euskaldunon behar digitalei buruzko lehen inkesta. Hartu parte! • ZUZEU\nEuskaldunon eta Europar Batasuneko beste hiru hizkuntza gutxitutako hiztunen (bretoiera, kareliera eta sardiniera) behar digitalei buruzko lehen inkesta jarri du abian hizkuntza-aniztasun digitalaren proiektuak (DLDP).\nProiektu horretan dihardu Elhuyarrek, Europako beste lau erakunderekin batera, eta ahalik eta euskaldun gehienen erantzunak biltzea dugu helburu.\nInkesta bretoieraren, karelieraren eta sardinieraren hiztunek ere beteko dute, nork bere hizkuntzan. Jasotzen diren erantzunak baliagarriak izango dira erabakitzeko zein den lau hizkuntza horien garapen digitalerako biderik egokiena. Hortik abiatuta, Digital Language Survival Kit delakoa garatuko da; funtsean, erabilera biziarazteko gomendio-multzo bat.\nInkesta hizkuntza gutxituetako hiztunen behar digitalei buruzko lehen azterketa da. Interes-taldeek eta ikerketa-arloko eragileek informazio baliagarria jasoko dute gaur egungo mugimendu sozialek eta hiztun-komunitateek gai honetan duten ikuspegiaz eta eremu digitalean beren hizkuntzarentzat garatu nahi lituzketen baliabideez.\nHorrez gain, hizkuntza-aniztasun digitalerako bide-orri bat ere garatuko da proiektu honetan. Helburua da bide-orri hori arduradun politikoen eta interes-taldeen gida moduko bat izatea, etorkizunean lagunduko diena erabakitzen zein diren hizkuntza-erakundeek eta gobernuek garatu behar lituzketen tresna digitalak, betiere hizkuntza gutxituak edo arriskuan daudenak modu eraginkorrean biziberritzea lortzeko.\nDLDP proiektuan, erakunde hauekin elkarlanean ari da Elhuyar: Consiglio Nazionale delle Ricerche (Pisa, Italia); European Language Equality Network (Frantzia); Mainzeko Unibertsitatea (Alemania); eta Kareliar Hizkuntza Elkartea (KKS, Finlandia).\nInkesta baliagarria izan dadin, ahalik eta jende gehienak erantzutea komeni zaigu; beraz, eskertuko genuke inguruko euskaldunen artean zabaltzea eta betetzeko eskatzea.\nProiektuari buruzko informazio gehiago nahi izanez gero, sartu hemen: DLDP\nInkestari erantzuteko, egin klik hemen: Inkesta\nbaliabide digitalak, Europa, euskara, Teknologia\nMahai Ingurua: "Ereduak Euskal Herriarentzat" (bideoa)\nZer duzu buruan “Euskaldunon behar digitalei buruzko lehen inkesta. Hartu parte!”-ri buruz\nTrikimaisu [euskaragara.net] 2016-07-15 13:08


Santiago Bidearen misterioa (Irakurketa Erraza formatuan) - FERNANDO MORILLO GRANDE idazlearen bloga\nAdina: 14tik aurrera. 80 orrialde. Irakurketa Erraza formatuan (Zer da Irakurketa Erraza?).\nGaiak: beldurrak gainditzea, bidaia iniziatikoa, Santiago Bidea, adiskidetasuna.\nAudioliburu osoa edo Irakurketa Gida lortzeko (doan), idatzi niri zuzenean (fernandomorillo2@gmail.com).\nFernando Morillori pare bat galdera Irakurketa Errazari buruz:\nEuskaraz argitaratuko diren Irakurketa Errazeko lehen liburuetako bat da zeurea. Zergatik?\nHamabost urte pasatxo daramatzat euskal literaturaren munduan, idazten eta, neurri handi batean, herriz herri liburuez solasean. Joan-etorri etengabe horretan, makina bat irakurlerekin egoteko aukera izaten dut, oso bereziki irakurle gazteekin. Batik bat horiexek, irakurle gazteek, erakutsi didate zenbaterainokoa den gure premia larria testu irakurterrazak izateko. Euskaraz ari naiz bereziki.\nEuskaldun askori (zintzo izanda eta zoritxarrez, gehienei esan behar genuke) zaila egiten zaie euskaraz irakurtzea, hamaika arrazoirengatik: dela ohitura falta edo alfabetatzeko aukerarik ez izana, dela hiztegi arazoak… Arrazoiak arrazoi, edonola ere, askoz gehiago interesatzen zaizkit konponbideak. Edo, hobeto esanda, konponbide ahaleginak, ezin baitugu ziur jakin zein diren bide egokiak, ahal bezainbeste ibili eta probatu gabe. Horrexegatik aritu naiz azken urteotan hainbat testu hurbil eta irakurterraz lortzeko saiakeran, baina nahi baino gehiagotan aurkitu dut, ai, gehiegirentzat ez zirela inondik ere nahiko errazak, ezta gune euskaldunetan ere!\nHorri lotua, oraintsu atera dira azken Mapa Soziolinguistikoaren ondorioak. Zer argituko haiek, eta euskararen ezagutzak gora egin arren, erabilerak bere horretan dirauela, ur geldiaren modura. Ur geldia, ordea, ur ustela bilaka daiteke konturatzerako.\nTestu ulergarriago horren bila ari nintzela aurkitu nuen, bada, Irakurketa Errazaren proiektua. Duela hogeita hamar urte Europako iparraldean espreski sortutako sistema, irakurtzean ulertzeko arazoak zituztenei laguntzeko. Bereziki egokia iruditu zitzaidan gurerako. Ez bakarrik jatorrizko helburuengatik (bereziki prestatua arazo fisiko edo psikologiko zituztenentzat, etorkinentzat…). Gurean multzo dexentez zabalagoa zela iruditzen zait: aurreko belaunaldietan alfabetatu gabeak direnak, inguruko hizkuntza “handien” konpetentzia, kaleko euskararen eta euskara literarioaren arteko tarte nabarmen handiagoa inguruko hizkuntzetakoa baino… Zenbat euskaldun zaharri ez nien entzungo sarriegitan, penaz haiek eta penaz nik, Berria edo herri aldizkaria irakurtzeko gauza ez zirela!\nIkusitakoak ikusita, buru-belarri sartu naiz Irakurketa Errazaren munduan. Argi eta garbi esanda, iruditzen zait guretzat arnasa bezain lagungarria (eta gozagarria!) izan daitekeela: hainbat euskaldunentzat, uste dut bere hizkuntzan irakurtzeko ataria lehenbizikoz zeharkatzea ekar dezakeela. Ilusio handia egiten dit.\nErraza da erraz idaztea?\nErraza da mendira joatea? Gogoaren baitan da dena! Mendirik zailena ere, mendia bihotzean baduzu, gozoa egingo zaizu… aldi berean latza eta mingarria ere izan daitekeen arren. Baina bost axola malkar eta neke horiek, mendia bizi nahi (eta behar) izatearen ondoan!\nIdaztea horren antzeko bidaia da. Eta erraz idaztea, beste hainbeste. Bizitzan dena bezala, alde batetik errazagoa da eta beste batetik zailagoa.\nAdibidez, erraz idaztean baldintza jakin batzuk dituzu: oro har egitura sinpleagoak, ahal dela oinarrizko hiztegia, istorioaren funts-funtsezkoari heldu behar, inguru-minguruetan aritu gabe… Itxuraz, erraztu behar horrek erraztu egin behar luke lana. Ez du zertan, ordea. Istorio “normal” baten korapilo berberak izan ditzakezu erraz idaztean. Tresnak errazagoak izan arren, edo beharbada horrexegatik, batzuetan beste era batera erabili beharko dituzu. Eta bestela pentsatu behar horrek zure tresnak beste era batean erabiltzen irakatsiko dizu. Hau da, aberastu egiten zaitu.\nIzan ere, istorio bat kontatzeko hamaika modu dago, eta hitz apur batzuk aski dira istorio zoragarri bat josteko. Marrazkilari batek arkatz soil eta txiki batekin irudirik bikainena garatu lezakeen modu bertsuan. Erraz idaztea ez da inolako muga, bidea beste era batera gozatzeko aukera baizik.\nIrakurleak ere antzemango ditu alde horiek, istorioaren koloreak beste era batean iritsiko zaizkiolako. Horixe helburua: irakurleei bestelako bide batzuk erakustea, beste irakurle batzuengana iristeko (tartean, orain arte irakurle izan ezin diren batzuengana).\nHortaz, ez da errazagoa erraz idaztea. Baina bai ederra!\nGaumin argitaletxeak irakurketa errazeko formatoan euskarazko lehen lau liburuak plazaratu ditu. Antxeta irratia\nIrakurketa errazeko lehenengo lau euskerazko liburuak. Bizkaie.biz\nEnbarazurik gabeko liburuak. Berria\n“Irakurri, erraz”, AIZU AEKren aldizkaria\nibuxa.com -(e)k dio


Belateko obrek eragindako errepideetako zirkulazioa erregulatzeko neurriak tunelak hobetzeko lanak amaitu arte luzatuko dira\nBelateko obrek eragindako errepideetako zirkulazioa erregulatzeko neurriak tunelak hobetzeko lanak amaitu arte luzatuko dira asteazkena, 2018.eko uztailak 4\nN-121-A kasuan, trafikoa 63.750 puntu kilometrikoan etengo da, Berako zerbitzuguneetarako sarrera errazteko\nPasa den ekainaren 4an obrak hasi zirenetik, ibilgailu astunen murrizketak aplikatzen ari dira Belateko tuneletan, eta horiek aplikatzen jarraituko da tunelak hobetzeko obrak amaitu arte.\nPasa den ekainaren 4an obrak hasi zirenetik, ibilgailu astunen murrizketak aplikatzen ari dira Belateko tuneletan, eta horiek aplikatzen jarraituko da tunelak hobetzeko obrak amaitu arte. Horrela adierazi du gaur Ekonomia Garapeneko lehendakariorde Manu Ayerdik, Gobernu bileraren prentsaurrekoaren ondoren. Berrikuntza moduan, aurreratu du iragaitzazko ibilgailu astunen mozketa, N-121-A errepidearen iparraldean, uztailaren 16tik aurrera aldatu egingo dutela 63+750 puntu kilometrikora (gaur egun, 66+000 pk-an mozten da), eta, era horretan, Berako herriko zerbitzuguneetarako sarrera erraztuko dutela.\nNafarroako eta Estatuko aldizkari ofizialetan argitaratuko da datozen egunetan, trafikoa arautzeko neurrien luzapena jasotzen duen Foru Agindua, hasiera batean indarrean zena uztailaren 15era bitarte. Erabaki hori onartu da Segimendu Batzordeak pasa den ostiralean, ekainaren 29an, egindako bileran inplikaturiko sektore guztiek agertutako iritziak entzun ondoren.\nManu Ayerdi lehendakariordeak ondorengoa azaldu du: “jardueren pakete osoak ondo funtzionatu duenez, egokiena murrizketekin jarraitzea dela pentsatu dugu”. Gainera, murrizketen lehen lau astetan “garraiolarien sektoreak erakutsitako profesionaltasun handia” bereziki eskertu du.\nBelaten lanak ekainaren 4az geroztik garatzen ari dira, eta 5 milioi euro inguruko aurrekontua dute. Horien helburua da tunelak segurtasunari buruzko Europako araudira egokitzea, Europa barneko sarean 500 metrotik gorako tunel guztien kasuan aplikatu behar baita. Egokitze-lanak 2019ko maiatza baino lehen egin behar dira, Europako 2004ko zuzentarauari jarraiki. Obrak azarorako amaitzea aurreikusten da.


Urteko Ohiko Batzar Nagusia 2022\nEraikina: Merkatuzar eraikineko Jose Luis Caso aretoan (Goiko Kalea, 1)\nHasiera data: 2022/02/23 6:30 pm\nBukaera data: 2022/02/23 8:30 pm\nHerri onurako irabazi asmorik gabeko kooperatiba da Orereta Ikastola. Bazkideek osatzen dute eta haiek marraztu bere ibilbidea. Batzar Nagusia da horretarako organo gorena eta hala nahi duen bazkide orok har dezake parte bertan. Batzar Orokorrak esandakoak exekutatzea dagokio gero Artezkaritza Kontseiluari eta Ikastolako zuzendaritza-taldeari.\n2022ko Batzar Nagusia otsailaren 23an izango da Orereta-Errenteriako Merkatuzar eraikineko Jose Luis Caso aretoan (Goiko Kalea, 1), 17:30ean lehen deialdian, 18:00etan bigarrenean eta 18:30ean hirugarrenean.\nIkastolako bazkidea bazara, eman izena (COVID-19aren eraginez aurrez izena ematea ezinbestekoa da) hemen.\n• Batzar-akta onesteko bi bazkideren izendapena.\n• Aurreko Batzar Nagusiaren aktaren onespen-txostenaren berrespena.\n• Heziketaren kudeaketari buruzko txostenaren aurkezpena.\n• Plan Estrategikoa aurkezpena.\n• Estatutuen moldaketa 11/2019 eta 5/2021 legeek araututakora: Batzar Nagusia eta Artezkaritza Kontseiluaren bilerak telematikoki egiteko aukera; organu sozial horien akordioak aurkaratzea; delituak prebenitzeko eredua eta indarkeria sexistarik gabeko eremu izateko protokoloak ezartzea; lege zaharrari estatutuetan egindako aipamenak lege berrira eguneratzea.\n• 2020/2021 ekitaldiko kudeaketa soziala eta urteko kontuen onarpena; horrela badagokio. Emaitzen aplikazioa.\n• Tarifak berrikusteko proposamena eta hala badagokio, onarpena.\n• Artezkaritza Kontseiluko kide berrien onarpena.\n• Egungo egoeraz eta etorkizunaz dugun ikuspegia.\n1. Bazkide guztiek dute Ikastolaren egoitzan eskuragarri (edo dohain helaraztea eskatzeko aukera) 2020/21 ekitaldiko kontuen txostena.\n2. Bazkide guztiek dute eskura Kooperatibaren egoitzan Estatutu aldaketaren txosten justifikagarria.\n3. Bazkideek soilik parte hartu ahal izango dute Batzar Nagusian.\n4. Batzarrera sartzeko, derrigorrezkoa izango da identifikazio-dokumenturen bat aurkeztea.\n5. Estatutuen 24.3 artikuluak araututakoaren arabera (legearekin bat etorriz), bazkide bat bere eta beste bi bazkideren ordezkari izango da, gehienez ere.


naiz: Iritzia | Opinión - Tomas Garbizu kantagile handiaren gorazarrez\nHeldu den azaroaren 26an Tomas Garbizu kantagilearen heriotzaren 26. urteurrena iraganen da. Horren harira, Aurkenerenak bizitza kulturalean murgilduta zegoen eta bereziki musikaren bidetik ibili zen artistaren ibilbideaz idatzi du.\n2015/11/17 | 0 iruzkin\nOrain dela hogeita sei urte, 1989ko azaroaren 28an itzali zitzaigun betiko Lezoko musikagile handia izan zen Tomas Garbizu Salaberria, bere heriotzarekin euskal konpositore handiren belaunaldi oso bati amaiera emanez. 1901. urtean jaioa zen eta orduz geroztik bizitza kulturaren, eta bereziki musikaren bide zabaletatik abiatua zuen, geldiunerik gabe, taiarik gabe… beste mundurako deia aditu zuen arte. Gazte-gaztetatik zaletasun berezia azaldu zuen musikarekiko, eta Lezoko parrokiako organoa jotzen hasi zen. Bere ikasketak borobiltzeko Arantzazura eta Donostiara joan behar izan zuen, eta urte luzetan Pasai San Pedroko organo-jolea izan ondoren, Madril aldera abiatu zen, non hainbat antzokitan organo-jole ibili eta gero, Frantziako enbaxadan bukatu zuen, bertako organo-jole ofizialtzat hartu zutelarik. Hurrengo pausoa Parisera joatea izan zen, eta han zenbait urte eman ondoren, Euskal Herrira itzuli zen, Donostiako Kontserbatorioko katedra lorturik. Bertan, solfeo ikasketak ematen aritu zen erretiroaren tenorea iritsi arte.\nIzatez biziki erlijiosoa zen, eta iturririk nagusia euskal kantu herrikoietatik zihoakiona zuen. Hauxe dena egin zituen musika lanetan islatzen da. Bizitzan zehar denetarik egin zuen: eguberri abestiak, herri kantak, meza kantak, habanerak, ereserkiak,… baina gehien atsegin zuena abesbatzetarako musika egitea zen. Bere musika bizi-bizia zen, erritmo handikoa, barneko sua pizten duen horietakoa. Sari ugari irabazi zituen. Bereak dira, beste musika lan askoren artean, honako hauek: Xauli-xauli, Akerra ken, Tríptico al Buen Pastor, Missa Benedicta, Baso Jaun, Zu ta ni, Babiloniko, A Pamplona voy, Garbiñe,… Burutu ziten mezen artean, Herriko Meza eta Gure Meza izenekoak izan dira, zalantzarik gabe, ospe gehien eman diotenak.\n1.982ko abenduaren 18an, Lezoko udal agintariek ongi merezitako omenaldia eskaini zioten, eta Garbizuk ordainez, orduz geroztik Lezoko ereserkia den Lezoko Herria kantu sentitua egin zuen. Gaur himno honen jatorrizkoa, haren eskuz idatzirik, Lezoko Udaletxeko geletako batean daukate ikusgai. Ikus dezagun: 1.- Itsaso gainetik / Jaizkibel mendia./ Mendi gibelean / Jaizkibel oinetan / Lezoko herria 2.- Hemen biltzen dira/ euskaldun jendea / Antzinetik baita / guztiz ezaguna / Gurutze Ahalduna./ 3.- Ezker, eskuin zelai, / baserri ondorengoen oinarri / Ohitura zaharrak agurgarriak / herriko seme / gizon argiak./ 4.- Gora gora Lezo, / hain izen haundiko. / Gure aurrekoen / sorleku garbia / euskaldun herria./ 5.- Izan lagun arteko / Herri maitaleak. / Zahar eta gazte, / haur ta emazte, / egin dezagun bat./ 6.- Eguna bezin laster / zabal atariak. / Agur zuri / ta zuk neri,/ lagun-hurkoari / Agur, agur, agur,/ agur t´erdi!!!\nBaina Tomas Garbizuz hitz egiterakoan ezin dezakegu musikaren arlora soilik mugatu, lezoar langile porrokatu hau bestelako kultur bideetan ere saiatua izan baitzen. Kultur gizon polifazetikoa, euskaltzale handia, abertzale sutsua genuen Garbizu, eta haren euskaltzaletasunak bultzaturik, gazte urteetan euskaraz idazteari ekin zion.\nHaren senideetako bi, Jon Garbizu Zibigar, eta Daniel Garbizu Iruzubi euskal idazle trebeak izan ziren, eta Tomasek, Tege ezizenaz izenpetuz, anaiek urraturiko pausoak jarraitu zituen, haiek bezain tinko eta dotore. Zoritxarrez , 1936ko gerrak garbizutarren luma bizkorrak errotik ebaki zituen, eta ordura arte idatzitakoa ahanzturan gelditu zen, Patri Urkizuk eta Patxi Intxaurrandietak beraien idazlanak jaso eta liburu baten itxuraz plazaratu zituzten arte, hau da, 1991. urtera arte. Liburu horretan, hiru anaien idazlanak, olerkiz zein hitz lauz, azaltzen dizkigute.\nTomas Garbizuren lan gehienak hitz lauzkoak dira: kazeta artikuluak, saioak, ipuinak,.. baina badira hainbat olerki sentikor eta gartsu ere. Olerkietan aberria, bizia, kristau fedea ditu mintzagai. Ikus dezagun segidan Aberri izeneko olerkia. Horra hor: 1.- Zure semea bila zabiltza / ene aberri maitea!/ -Zelaitik mendi, menditik baso,/ ezin arkitu ordea./\n-Ikusi zaitut arnas esturik,/ harkaitz zorrotzak igotzen./ -Harkaitz honentxen, leizezulotan,/ zure semea bilatzen./ -Ikusi zaitut itsas barrena,/\nene semetxo!, deika zu./ 2.- Ez da hemen, -hark erantzun zizun-/ zure semerik azaldu./ -Ikusi zaitut bihotz saminaz./ Hura bai zala miñ dunda!/\n-Arrats larrian amaitu gabe,/ ekaitz dun haize burrunba./ -Lapur doilorrak oinperatuta,/ itxaropena galdurik./ -Izerdi hotzaz dardar oihuka:/ Hatoz semetxo nigatik!\nBaina olerkari eta idazle moduan ona bazen ere, esan daiteke, okertzeko bat ere beldurrik gabe, zerbait izatekotan Tomas Garbizu musikaria izan zela, musika izan baitzen Tomas ospearen aldareetara eraman zuena. Eta honelaxe onartu zioten bizirik zegoen bitartean Euskal Herrian eta Europa osoan, haren izena gainerako euskal konpositore handien parean ipiniz, hau da, Guridi, Usandizaga, Ravel, Aita Donosti, Sorozabal, Eskudero… eta horrelakoen parean.\nLezo herriak horrelaxe ulertu zuen eta horregatik makina bat omenalditxo eskaini zion. Horietako handiena 1982ko abenduaren 18an egin ziona. Omenaldi horretan Lezoko Udalak herriko seme kuttuntzat hartu zuen. Altamira auzoan dagoen kale bakarrak bere izena darama, baita Lezoko Musika Akademiak ere, eta aipaturiko akademiaren aurreko zabaldian bada Tomas Garbizuren omenezko estatua bat. Xanti Zabala Lexo bertsolariak honako bertso ederrak eskaini zizkion 1989ko jai egitarauaren liburuxkan: 1.- Maixe ez denak, nola aipa zenbait maixu?/\nEstuasun horretan, hemen natorkizu./ Bertsolari soil baten lan xumea aizu!/ nahiz gehiago merezi, zuk Tomas Garbizu.// 2.- Zehatz-mehatz ez dakit, noski zure berri,/ baina haundi zarela, nik ere igarri./ Euskal musikagile finan ezaugarri,/ ondratzen duzu Lezo eta Euskal Herri.// 3.- Herriko parrokian, koruan hasia,/ harrezkero baduzu zerbait ikasia./\nLaurogei eta zortzi urteko bizia,/ jenioek baitute jenio bizia.// 4.- Lanerako ausarta, perezarik eza,/ artista kastakoa, ez huts ezereza./ Organoentzat presta, hainbeste pieza./ Zu berdintzea ez da izango erreza.// 5.- Musika arin edo sakonen lan erak,/ menderatzeko berdin dituzu manerak,/ zortzikoak, kantatak, mezatan aukerak,/ pelikulentzat doinu eta habanerak.// 6.- Lezo herri txikian, behin sortu lorea;/ nola neurri dezaket zure balorea./ Zu Herriarentzako zera ohorea,/ ohore zuri euskal konpositorea!\nHaren heriotzaren berria zabaldu zen une beretik, ikurrina eta lezoar bandera makil erdian eta xingola beltzekin ezarri zituzten, konpositore handiaren oroimena ondratu nahian. Sendiak Altzako kanposantuan duen hilobian sartu bazuen ere, lehenago gorpua Lezora eraman zuten, eta Olatzar hilerriko kaperan eduki zuten lezoarrek San Joan Bataiatzailearen parrokian azken agurra ematen zioten bitartean. Meza bukatuta, herritarrek Lezoko Herria kantatu zioten, eliza erraldoiaren hormatzarrak dardaraziz.\nHilabete bat beranduago, hau da, 1989ko abenduaren 1ean, Gurutze Santuaren baselizan, eta Lezoko Udal Musika Akademiak Santa Xixiliren omenez antolaturiko kontzertuan, herriko alkate zen Mikel Arrizabalagak bere azken adioa luzatu zion, hitz hunkigarriez haren bizitza goratuz eta haren lana denentzako etsenplu moduan ezarriz. Buka dezadan idazlan hau Tomasen iloba Jon Garbizu Aranburuk prentsaren bidez osabari eskaini zizkion Osaba Tomas hil da! izeneko bertso sorta lerro hauetara ekarriz:\n1.- Gaurko egunsentia / goibel ta iluna, / Euskal Herri guztian / agertu zaiguna; / Hodeiak estali du / ortze izarduna / lurrean hil dalako / osaba kutuna // 2.- Atturritik Gorberaino / entzun da oihartzuna / Tomas Garbizu hil da / ixildu ttunttuna! / Euskadik galdu baitu / seme ezaguna, / musika arloan hainbat / lan egin duena. // 3.- Musikari trebea,/ gizon ospetsua,/ olerkari eta idazle / samur ta eztitsua;/ Jainko legeak zaintzen / zorrotz eta zintzua,/ Aitorren hizkuntzaren/ maitale ohoretsua.// 4.- Bete berriak laurogei / eta zortzi urte,/ bihotza ta burua / zenituen gazte;/ Orain hilko zinanik / ez genuen uste, / lajatako hutsunea / nola orain guk bete?// 5.- Hemen gelditzen dira / zure abestiak, / zure irakaskuntzak,/ eta hitz garbiak;/ zure anai eta ilobak,/ ahaide guztiak,/\nolerki, idazlanak / eta eresiak.


1,0 M3 / min ~ 12 M3 / min Hozkailu Aire Lehorgailua R410A Hozgarriarekin Aire Konpresore Sistemarako\nMedikuntza Laborategia Dental Silent P ...\nBM motako 2HP / 24L eta 50L di ...\nGerrikoak eragindako Aire Konpresorea\n2 hazbeteko 8 hazbeteko urperagarria ...\n1,0 M3 / min ~ 12 M3 / min Erreferentzia ...\nHozteko aire lehorgailua aire konprimitu lehortzeko ekipo erabiliena da. Gure lehorgailuek hondarreko hezetasuna desagerrarazten dute aire erabat lehorra lortzeko, airearen kalitate aurreratua behar duten aplikazioetarako. Ekoizpen teknologia aurreratuetan oinarrituta diseinatuta dago eta modu eraginkor eta egonkorrean funtzionatzen dute. Zure sistemak eta prozesuak modu fidagarrian, energetikoki eraginkorrak eta errentagarriak babesten ditu.\n● Bero trukatzaile paregabeak eraginkortasuna handitzen du.\n● Sarrerako tenperatura altuak 80 ℃ arte kudeatzeko diseinatuta\n● Ingurumenarekiko errespetuzkoak diren R134a eta R407C hozkailuak.\n● Soldadura puntu gutxiago, ihes arrisku txikiagoa.\n● Osagai fidagarriek urte askotako zerbitzua eskaintzen dute.\n● Hozteko tenperatura kontrolatzeko sistema automatikoak airearen tenperatura zehatza mantentzen du.\n● Aukerarako hainbat elikatze iturri.\n● Kostu baxuko kostua, presio jaitsiera txikia eta ihintz-puntu egonkorra.\n● Instalatzeko eta mantentzeko erraza.\nProduktuaren atal nagusiak\na. Aire-aire bero trukatzailea\nc. Hozgarri konpresorea\nd. Gas beroaren saihesbide balbula\ne. Zabaltze balbula\nf. Ur bereizlea\nh. Hustubide automatikoa\ni. Konpresorearentzako presio babeslea\nj. Kondentsazio presio erregulatzailea (ur balbula)\nk. Aurrez freskoagoa\nEredua Edukiera Potentzia Sarrera Konpresorearen potentzia Zaleen indarra In / Outlet Presioa Ihintza Puntua Neurria Pisua\nm3 / min kw w DN taberna mm kilogramo\nSARTZEAREN TENPERATURA ＜ 45 ℃ ， TENPERATURA ANBIENTEA ＜ 40 ℃\nLDR-1 1.5 FASE BAKARRA 0,58 80 25 4-15 2-10 ℃ 700x420x670 78\nLDR-2 2.5 0,73 80 25 700x420x670 85\nLDR-3 3.6 0,9 90 40 800x480x800 95\nLDR-15 17.0 HIRU FASE 2.8 180 x 2 65 1450x750x1120 320\nSARTZEAREN TENPERATURA ＜ 8 ℃ ， TENPERATURA ANBIENTEA ＜ 40 ℃\nHDR-1 1.5 FASE BAKARRA 0,58 80 25 4-15 2-10 ℃ 700x420x670 90\nHDR-2 2.5 0,73 80 25 700x420x670 98\nHDR-3 3.6 0,9 120 40 800x480x800 115\nHDR-15 17.0 HIRU FASE 2.8 180 x 2 65 1450x750x1120 420\n1. Esportazioko kartoi estandarra edo kolore pertsonalizatutako kartoi;\n2. Abaraska kaxa ere eskuragarri dago.\n3. Egurrezko paleta edo zurezko kutxa eskuragarri dago.\nGlobal-air aukeratzerakoan, industrian ia 20 urteko esperientzia duen konpainia batetik ondo landutako eta ingeniaritza handiko produktua aukeratu duzu. 24 orduz lineako zerbitzua eskaintzen dugu salmenta ondorengo talde profesional eta esperientziadunak.\nGlobal-air unitate guztiak guztiz paketatuta daude, funtzionatzeko prest. Potentzia eta aire kanalizazio konexio bakarra, eta aire garbia eta lehorra duzu. Global-air kontaktuak zurekin estuki lan egingo du, beharrezko informazioa eta laguntza emanez, hasieratik bukaerara arte, zure ekipoak segurtasunez eta arrakastaz instalatu eta martxan jarriko direla ziurtatuz.\nGuneko zerbitzuak Global-aireko teknikariek edo tokiko Zerbitzu Baimendutako Zentroek eman ditzakete. Zerbitzu lan guztiak bezeroari ematen zaion zerbitzu txosten zehatzarekin osatzen dira. Global-air Company-rekin harremanetan jar zaitezke zerbitzu eskaintza eskatzeko.\nAurreko: Olio injekzioko torloju birakari geldiko aire konpresorea, IP54 motor alemaniarreko aire muturrarekin\nHurrengoa: 2 hazbeteko eta 8 hazbeteko ur ponpa urperagarria putzu sakonerako\nAdsortzioko aire lehorgailua\nAire konprimituko lehorgailua\nAire lehorgailu lehortzailea\nTenperatura altuko aire lehorgailua


Bizitzari beste begirune bat diote | Kirola | Berria\nJokin Lizeaga - Axi Muniain\nBizitzari beste begirune bat diote\nJokin Lizeagak eta Axi Muniainek istripu larria izan zuten zein bere kirolean ari zela. Hamar metroko sakonerako zulo batean erori zen mendi korrikalari urnietarra iaz, eta 30 metroko olatu batek irentsi egin zuen surflari zarauztarra 2016an. Biek aitortu dute horrek aldatu egin diela bizitzari heltzeko modua.\nZarautzen (Gipuzkoa) da hitzordua. Eguraldi aparta lagun, turistaz beterik dagokostaldeko herria, eta Axi Muniain ere lanpetuta dabil oso. Goizean, ia 50 ume inguru igaro dira haren ikastaroetatik. Jokin Lizeaga mendi korrikalariaren egunerokoa, berriz, oso ezberdina da. Hamabost hilabeteko geldialdian segitzen du oraindik. Ez zuten elkar ezagutzen, baina hasieratik konplizitate handiz jardun dira biak.\nBata bestearen kirolean ibilitakoak al zarete?\nAXI MUNIAIN: Oso gutxi, ia batere ez. Entrenatzen ibiltzen naiz zerbait korrika-eta, gehienbat denboraldi-aurrean. Gogoan dut, dena dela, 18 urte nituenean, belarrian otitisa begiratzera joan eta medikuak nola esan zidan: «Edo surfa, edo entzumena!». Espezialistak debekatu egin nahi zidan surfean ibiltzea, kirol honen ondorioengatik. Amorruarekin, Herniora joan nintzen, elurretan, hil ala bizi. Gailurrera iritsi nintzenean, erabakia hartu nuen: surfean jarraituko nuela. Eta orain arte.\nJOKIN LIZEAGA: Azken urteetan ez naiz ibili surfean. Orain hamabost urte, saiakera bat egin nuen hemen, Zarautzen. Makina bat buelta eman nuen zutik egoteko ahaleginean, baina handik denbora batera esan zidaten lehiaketetarako erabiltzen zen taula bat zela nik erabiltzen nuena, eta geroztik ez naiz saiatu ere egin.\nBiek ezbehar larria izan duzue zuen kirolean ari zinetela. Olatu erraldoi batek irentsi egin zintuen zu, Muniain, 2016ko abenduan, Nazaren (Portugal). Zu, Lizeaga, 30 metroko sakonerako zulo batera erori zinen iazko apirilean, Europako Mendietako (Asturias, Espainia) lasterketa batean lehiatzen ari zinela. Aurretik izan al zenuten horrelako beste esperientzia traumatikorik?\nA. M.: Hura bezain ezbehar larririk ez, egia esan. Azken udazken honetan, urrian, berriro ere tinpanoak hautsi nituen, eta horrek arazo bat sortu zidan. Arrastaka ibili naiz geroztik, eta arrauna ere debekatuta eduki dut negu guztian.\nJ.L.: 2015ean ere izan nuen larrialdi bat. Elurretan ginen, ikasleekin, Bisaurinen [2.670 metro, Huesca], eta erori egin nintzen. Sei hilabete pasatu nituen geldirik.\nSurfa eta mendi lasterketak. Biak ere oso kirol ezberdinak dira. Zu, Muniain, olatu erraldoietan ibiltzen zara surfean, eta badakizu ondorioak larriak direla eroriz gero; zuk, Lizeaga, inoiz ez zenuen pentsatuko erorita horrelako ondorio larriak izango zenituenik.\nA.M.: Sekula ez duzu hori pentsatzen, nahiz eta badakigun gerta daitekeela. Nik gogoan dut gainera zer zetorkidan irudi haiek ikusi eta oraindik ere ondorioak sufritzen hasi ez nintzenean. Oso aurreikuspen beltzak nituen, eta lehen kolpeak beldurra areagotzen du, gainera. Handik hasten dira mamuak ateratzen, eta ni azkar hasi nintzen pentsatzen ez nuela aukerarik izango ezta kontatzeko ere. Baina, bestalde, argi izan nuen zer egin behar nuen, eta protokoloa ahalik eta urrunena eraman nuen. Zortearen esku gelditu nintzen, eta ez nion kontra egin.\nJ.L.: Nire kirolak ez luke arriskutsua izan beharrik, traumatikoa agian bai, baina arriskutsua ez. Eskalada edo alpinismoa izan daitezke, baina mendian, eta, gainera, lasterketa batean, ez dut uste bizia arriskuan egon daitekeenik. Faktore ugari elkartu ziren, eta oso egoera lazgarria ekarri zuten.\nIstripua eta ondorioak\nOraindik ere sufritzen ari al zarete istripuaren ondorioak?\nJ.L.: Ni oraindik ere lesionaturik nago, eta iruditzen zait lesio batzuk betiko izango ditudala. Lesio traumatologikoen aldetik, bizkarrezurrak eta orkatilak ematen didate arazo gehien, sorbalda ere hor dago... Eta, gero, lesio neurologikoak etorri ziren. Buruko nerbio optikoan ere arazoak ditut; %30eko zuntz galera bat izan dut bertan, eta oraindik ez dakigu gehiagora joango den edo ez. Istripua izan eta hamabost hilabete pasatu eta gero, oraindik ere gaixo agiriarekin nago. Guztiz suspertzea oso zaila izango da, baina espero dut bizitza normala egiteko moduan izatea.\nA.M.: Nik ezetz esango nuke; ia bi urte dira istripua ian nuela. Egia da itzultzea gogorra egiten zaidala. Badakizu zertara zoazen, eta aurretik ere zer pasatutakoa zaren. Oso zaila egiten da balore berarekin itzultzea, baina iruditzen zait erosotasun puntu handi batekin nagoela.\nEgun hartako amesgaiztoak izaten al dituzue oraindik ere, denbora pixka bat pasatu den arren?\nA.M.: Bai; batik bat, leku berera itzultzen naizenean, eta baldintza berdinetan. Emozioak azaleratu egiten dira, eta bizi izandako esperientzia hain gogorra izanda, are gehiago. Hala ere, ametsetan ez zait azaleratzen, eta hori ere eskertzen dut. Bestelako amets txoroak izan ditut: esaterako, izugarrizko itsasoa izan eta ni kanpoan zigortuta, lotuta egotea, itsasora sartu ezinda.\nBiak ala biak ere istripu larriak izan ziren. Muniain, zu konturatu zinen zer gertatzen ari zitzaizun. Zurea, berriz, Lizeaga, ezustean izan zen. Nola gogoratzen duzue une hura?\nJ.L.: Nik lekua ez nuen ezagutzen, eta erortzea ere ez nuen espero. Korrika nindoan lasterketa batean, eta, halako batean, lurrak irentsi egin ninduen. Ez da espero den une bat, eta erortzen ari nintzela jabetu nintzen metro asko zirela. Txirrista batean nindoala zirudien, eroriko libre batean. Oso luze egin zitzaidan, eta itsasoarekin amestu nuen, bertan azalduko nintzela edo. Segundo gutxi izango ziren, baina itsasora joateko bidaia luze baten antzekoa izan zen. Ura erortzen zen, elurra urtzen ari zen... Nolabait kokatzeko modua egin nuen, ura, bidaia, itsasora... Non nago? Gora begiratzen nuen, eta zulo txiki bat besterik ez nuen ikusten. Sorbalda apurtu nuela segituan konturatu nintzen. Zintzilik nuen besoa, eta bizia nola aurreztu pentsatzen hasi nintzen. Banekien bizia itzaltzea denbora kontua izango zela. Buruari galdezka hasi nintzen: zenbat iraungo dut egoera honetan? Ahalik eta energia handiena gordetzen saiatu nintzen. Zerbait jaten, gel bat eta barratxo pare bat banituen, eta bero mantentzen saiatu nintzen. Ez nuen batere itxaropenik bizirik irteteko. Mentalki nahiko argi nengoen, eta oihuka hasi nintzen. Banekien bide onetik nindoala korrika, eta korrikalari gehienek ere handik igaro behar zutela. Halako batean, berekoien antzera pentsatu nuen, eta besteren bat ere erori eta haren berotasunarekin gehiago iraun nezakeela ere pentsatu nuen, haien arropa, haien jana... Haiek erortzean, hilko balira ere, haien berotasuna izango nukeen agian beste ordu laurden edo hogei minutuan. Bizirik irauteko edozer gauza pentsatzen hasi nintzen. Dena beltz ikusten denean, horrelako gauzak ere pentsatzen dira.\nA.M.: Bertan zegoen jende guztia ezagutzen nuen, eta laguntza eman zidaten guztiak ere lagunak nituen, zorionez. Nazaren, uneko laguntza oso ona izan nuen, nahiz eta ospitaleak eta hurrengo laguntzak ez hain onak izan. Momentuko laguntza hori ezinbestekoa izaten da. Izugarrizko kolpea hartu nuen, eta gogoan dut arnasketarekin eta aireberritzearekin hasi nintzela berehala. Hori egin beharra nuen, kosta ahala kosta. Nire aukerak hori egitearen mende zeuden, eta orduan ez nintzela aterako pentsatu banu, han geldituko nintzen. Konortea erabat ez nuen inoiz galdu, baina olatu erraldoiak lehertu eta eztanda egin zuenean, neoprenoa hautsi eta bizkarrezur dena jo zidan. Tinpanoak lehertu, eta itzaltzeko aukera guztiak nituela pentsatu nuen. Ur azalera itzuli nintzenean ez nekien non zegoen ez goia ez behea. Txalekotik tiratu nuen, eta puztu egin zen, baina 25 gramoko botila ez zen hain ondo bete, presio kontuagatik. Bigarren kolpean, berriz, dena amaituko zela pentsatu nuen, goraka igotzen hasi nintzen arte. Besakadaren bat ere egin nuen, baina ez nekien ur azalera iritsiko nintzen edo ez, denbora neramalako zurrunbiloan sartuta. Ur azalera iritsi nintzenean, motorraren soinua entzun nuen, baina ez nekien zergatik entzuten nuen. Erreskateko motoak nire ondotik pasatu zirela esan zidaten, eta ia-ia nire gainetik ere ibili omen zirela.\nMinutuak ordu ere bihurtuko ziren zuloan.\nJ.L.: Bai. Denbora batean inor ez zen agertu, hotza ere areagotuz zihoan, dardarka nengoen... Pixkanaka-pixkanaka eskalatzea erabaki nuen, eta, zorionez, sei metro inguru igotzea lortu nuen, esku bakar batez. Beste korrikalarien oinak ere ikusten hasi nintzen, eta haiek igarotzen zirenean oihuka hasi nintzen. Halako batean, korrikalari bat gelditu egin zen, eta ez joateko esaten nion, bertan bakarrik ez uzteko. Baina alde egin zuen. Anoa gunean nire berri emango zuela esan zidan, eta bakarrik utzi ninduen. Mundua erori zitzaidan berriro ere. Handik gutxira, besteren batzuk gelditu ziren, eta haiei besterik ez nien esaten: «Mesedez, ez nazazue hemen bakarrik utzi». Gero, bi ezagun gelditu ziren, eta haiekin bai, haiekin lasaitu nintzen. Hori bai, negar batean hasi nintzen. Bizirik jarraituko nuelako poztasunaren malkoak ziren haiek. Hiru ordu joan ziren zulotik atera ninduten arte.\n"Zuloan nengoela, mesedez bakarrik ez uzteko esaten nien beste korrikalariei. Beldur nintzen ez ote ninduten bakarrik utziko"\nAstirik izan al zenuten ezbeharrak zer ondorio izango zituen pentsatzeko?\nA.M.: Ur azalera gerturatu ahala, okerrenean pentsatzen hasten zara, baina, aldi berean, esperantzaren atea ere irekita eduki nahi izaten duzu. Oso nekatuta nengoen, eta banekien indar gutxi gelditzen zitzaidala, baina ez nuen geldirik egon nahi. Baina, beste alde batetik, ez nuen gehiegi nekatu nahi. Ez nuen ezer ikusten, ez nuen ezer entzuten... Lagunek esan zidaten begiak ere zuri-zuri nituela. Esku-ohe bat ere ekarri zidaten, baina ez nuen hara igotzeko indarrik. Nik behintzat, Jokinek ez bezala, adiskideak nituen inguruko guztiak, eta banekien haiek ez nindutela bakarrik utziko.\nEsan zenuen adiskideengatik ez balitz agian ez zinela bizirik irtengo. Zer garrantzi izan zuten?\nA.M.: Askok egiten didaten galdera bat da, baina inoiz ez dut jakin esaten, hain da erlatiboa... Baina gauza bat badakit: erabakigarriak izan ziren ni bizirik ateratzeko. Hiru olatu handi jan nituen, baina motorraren soinua entzuten nuen, Jokinek korrikalarien ahotsak bezala. Hala ere, hori ez dakit horrela zen, edo horrela izatea nahi nuen. Garbigailu baten barruan nindoan irudipena nuen, biraka eta biraka. Gela ilun baten barruan nengoela zirudien, eta ondoko gelan jendea hitz egiten ari zela. Halako batean, zerura begira jartzea lortu nuen, eta Jamie Mitchellek atera ninduen hondartzara. Lau hankan atera nintzen. Denak salbu ikusi nituenean, ume baten antzera, ni ere negarrez hasi nintzen. Berriro ere bizia salbatu nuela ikusi nuen. Ni ez naiz gabonzalea, baina, ospitalean nengoela, neska lagunari esaten nion etxera itzuli behar genuela. Etxeko guztiak eta lagun guztiak besarkatzeko beharra nuen, zenbat maite nituen esateko beharra.\nHilko zinetela pentsatu al zenuten?\nJ.L.: Bai, argi eta garbi. Ez nuen beste irtenbiderik ikusten, eta dena onartzen hasi nintzen. Ez nuen minik sentitzen hori pentsatzeagatik; ziurrenik, tristatuko nintzen, baina onartu egin nuen. Familiarekin gogoratu nintzen, zein egoera tristean hilko nintzen, inori ezer esan gabe, inor agurtu gabe... Ez nuen argirik ikusten. Zailtasunak eta ezinak besterik ez nuen ikusten.\nA.M.: Bai, eta ziur nago etsipen horrek prestatzen gaituela, gainera, aurrera egiteko. Azkenean, uste dut bakoitzaren beldurrak babesten duela gizakia, baina egoera hain larri ikusten duzunean, beste muga hori gainditu egiten da, eta uste dut hori aldekoa dela. Hor jada ez dago izu-ikararik; horren ondoren, ez dago ezer. Inoizko esperientziarik okerrena izan zen, baina bakea sentitzen nuen, eta horrek izutu egin ninduen.\nNola gogoratzen dituzue erreskatatu eta ondorengo uneak?\nA.M.: Oso hotz eta ahul sentitzen nintzen. Ospitalean ere manta pila bat jarri zidaten, eta denbora asko kostatu zitzaidan berriro ere onera itzultzea. Psikologikoki, oso zoriontsu eta esker oneko sentitzen nintzen denekin.\nJ.L.: Gogoan dut izugarrizko hotza nuela; gerora esan zidatenez, gorputza 32 graduren ingurura jaitsi zitzaidan. Morfina ere sartu zidaten. Bestalde, ez dut batere gogoratzen ez helikopteroan egindako bidaia, ez ospitalean nola sartu ninduten. Hutsune handi bat dut alde horretatik oroimenean. Esnatu nintzenean, bikotekidea ikusi nuen, eta jateko zerbait eskatu nion. Izugarrizko gosea nuen. Ez dut gogoratzen jan nuen ere, baina emazteak esaten dit hamar opil jan nituela, harrapatutako guztiak.\nBeldur al zineten medikuak zer esango zizuen?\nJ.L.: Minik ez neukan, kendua zidatelako. Hala ere, nik beste egonezin bat neukan, eta zera zen: sagardotegi bat hartuta geneukala korrikalari batzuen artean, eta hara joan nahi nuela [barrezka]. Denei eskerrak eman nahi nizkien, eta, hara joateko, senda-agiria eskatu nien medikuei. Banekien sorbalda hautsita neukala, baina minik ez nuen. Erizainari ez nion besterik esaten, «arratsaldean senda-agiria emango didazu, ezta? Sagardotegia dugu!». Handik ordu gutxira, berriro ere mina itzuli zen, birikak gaizki nituen, arnasa hartzeko arazoak, saihets-hezurrak ere gaizki, orkatila...\nA.M.: Nik banuen kezka, baina banekien non nengoen, eta zer espero nezakeen mediku haiengandik. Desastre hutsa izan zen. Ez zidaten tenperatura hartu, izugarrizko tripako minarekin nengoen... Haiek, ordea, tripa ondo neukala esaten zidaten, eta nik berriro ere ondo begiratzeko esaten nien, ez nintzela gauza gutxirekin kexatzen diren horietakoa. Tinpanoak ere hautsita neuzkala esaten nien, baina begiratu ere ez zidaten egin. Aurretik esana zidaten noizbait istripuren bat izanez gero Alcobacara ez joateko, Lisboara baizik. Alcobacara hamar minutu daude, eta Lisboara, berriz, ordubete. Ezer ez zidaten egin, eta, gainera, 55 euroko faktura iritsi zitzaidan. Hura izan zen ikasgaia. Etxera itzuli nintzen arte ez nuen jakin zer nuen.\nHala ere, hurrengo egunean istripua izandako lekura itzuli zinen berriro.\nA.M.: Bai, eta olatu bat ere hartu nuen. Senda-agiria hartu nuenean, lagunengana joan nahi nuen berriro ere. Betiko jatetxeetan elkartzen gara, eta han elkartu nahi nuen haiekin, ondo nengoela ospatzeko. Beldur nintzen, eta neure buruari zera galdetu nahi nion; oraindik ere jarraitu nahi duzu? Susmoa banuen tinpanoa apurtuta neukala, baina ez zen ziurra. Ibili ere egiten nintzen, baina ez beti bezala. Lagunei laguntzera joan nintzen motorrarekin, nahiz eta neska laguna izugarri haserretu zen. Azken unean, lagunari olatu batean jartzeko eskatu nion. Ilunpetan geunden, eta, aurreko eguneko izualdia izan eta gero, berriro ere olatuak harrapatu ninduen. Orduan pentsatu nuen: «Hi haiz, hi, babalorea! Zer behar huen gaur ere hau egiteko?». Sentipen onak izan nituen, halere, eta beldurrari jaten ez niola eman pentsatu nuen. Denborarekin, konturatu naiz hura izan zela terapiarik onena.\nZu, ordea, Lizeaga, handik ia urtebetera itzuli zinen zulora.\nJ.L.: Beharra sentitzen nuen. Berriro ere itzuli egin nahi nuen. Psikologoei ere esana nien berriro hara joan nahi nuela, eta haiek ez zidaten oztoporik jarri. Are gehiago, gomendatu ere egin zidaten hara berriro joatea. Gezurra badirudi ere, zuloari eskerrak eman nahi nizkion, zuloa nolakoa zen ikusi nahi nuen. Oso gogorra izan zen, denbora bat pasatu nuen bertan, eta nire terapia egin nuen. Bakeak egin nituen, nahiz eta berriro ere gauza okerrenetan pentsatzen hasi nintzen animalia batzuen burezurrak ikusi nituenean. Ez dakit lagundu didan, baina beharra nuen. Oraindik ere badut beldurra, ordura arte inoiz izan ez nuen bezalakoa: esaterako, mendian, leku ilunetan, askotan pentsatzen dut eroriz gero bizia gal daitekeela. Ez dakit inoiz berreskuratuko dudan beldurrik eza.\nBaten batek eskatu al dizue zuen kirolera berriro ere ez itzultzeko?\nJ.L.: Bai, baina gehienbat kirol hau ezagutzen ez duen jendea izan da. Nire ustez, gurea ez da horrelako gauza bat pasatzeko moduko arriskua duen kirola. Nik ez diot eragozpenik ikusten. Egia da belauna apur dezakegula, baita lau hortz apurtu ere, baina horiek lesioak dira, eta besteak istripuak dira. Bi gauza oso ezberdin dira.\nA.M.: Niri ez didate esan uzteko, baina kezka adierazi izan didate. Esan izan didate ea noiz arte jarraitu behar dudan mugetatik gertu. Nire kasuan, inork ez dit uzteko esan. Uste dut bi kirol oso ezberdin direla Jokinena eta nirea, eta gehiago esango dizut: itsasoan nola ibiltzen garen ikusita, oso istripu gutxi gertatzen dira. Olatu erraldoien esparruan, askotan zeharkatu izan ditugu mugak.\nIstripua izan eta gero, aldatu zaizue izateko era?\nA.M.: Bai, baina denbora pasatu da istripua izan nuenetik, eta, askotan, istripua izan eta hurrengo egunetan izan nuen sentsibilitate maila hartara itzuli nahi nuke. Eguneroko martxara itzultzean, dena ahazten da, baina ni saiatzen naiz berriro ere bizitza baloratzen, eta askotan errepikatzen diot neure buruari: «Axi, ez ahaztu han gertatutakoa!».\nJ.L.: Bai. Lehen ere, gauza xumeak asko baloratzen nituen, baina gaur egun askoz ere gehiago. Istripuak heriotza ere hor dagoela jakinarazi dit, eta horrek ere asko markatu nau. Ama hil zitzaidan arte, hilezkorra nintzela pentsatzen nuen. Baina gaur egun, amaren heriotza eta nire istripua izan eta gero, heriotza edonoiz etor daitekeela pentsatzen dut. Orain, gauza berezirik egin gabe, egunerokoak askoz ere gehiago gozatzen laguntzen dit, esaterako, familiarekin, ingurukoekin, egiten dudanarekin, gaurko bazkariarekin... Istripuak, halere, gauzen alderdi ona aurkitzen erakutsi dit.\n"Ni saiatzen naiz berriro bizitza baloratzen. Askotan errepikatzen diot neure buruari: Axi, ez ahaztu han gertatutakoa!"\nHiru seme-alaba dituzu. Azaldu al diezu istripuan zer gertatu zitzaizun?\nJ.L.: Bai, kontatu diet, eta oso garbi dute zer gertatu zen. Jendeak ere askotan galdetu izan dit haien aurrean zerbait, eta badakite heriotzaz hitz egiten ari naizela askotan. Esaterako, orain bi egun, erdiko semeak gosaritan esan zidan oso triste zegoela zulora erori nintzelako. Ez genuen gaia atera, baina bere hausnarketak egiten ariko dira oraindik. Niri ere, askotan, gaiaz hitz egiteak lagundu dit.\nEz zarete hasiberriak, eta biak ere 40 urteren ingurura gerturatzen ari zarete. Urteekin, zer areagotzen da, beldurra ala errespetua?\nA.M.: Errespetua, zalantzarik gabe. Esaterako, Jokinek lehen aipatu duena. Istripuak orain dela urte asko harrapatu izan balu, agian ez zituen gogoeta horiek egingo zuloan zegoenean, eta hori esperientziak egiten du.\nJ.L.: Nik ere berdin. Gazteagoa zarenean, inkontzienteagoa izaten zara, ez da arriskurik ikusten. Gaur egun, aldiz, gauzak beste modu batera ikusten dira.


Lursaila - Pineda de Mar (Pinemar)\napartamentua - Pineda de Mar (Al lado del mar)\nMerkataritza-lokala - Malgrat de Mar (Centro)\npisu - Pineda de Mar (Al lado del mar)\nHiri-lurra - Blanes (centre)\nDorrea - Tordera (Agora park)\npisu - Calella (Turisme)\npisu - Pineda de Mar (Poblenou)\nLursaila - Pineda de Mar (Poblenou)\npisu - Lloret de Mar\npisu - Malgrat de Mar (Zona verneda)\nDorrea - Massanes (Urb. riu clar)\nMerkataritza-lokala - Malgrat de Mar (Avda. Tarragona)\netxea - Maçanet de la Selva\nAparkalekua - Calella (Calella centre) , Eraikitako azalera 24m2, 200 Itsasora distantzia.\n- Sant Hilari Sacalm (Caretera de vic) , Eraikitako azalera 180m2, 146m2, 40m2, 4 Gelak.\nMerkataritza-lokala - Calella (Renfe) , Eraikitako azalera 53m2.\nBaserri-lurra - Calella (OTRAS) , Eraikitako azalera 25m2, 8458m2, 4 Itsasora distantzia.\nBulegoa - Pineda de Mar (Can bel) , Eraikitako azalera 97m2, 1 bainugelak, Itsasora distantzia 1 Km., Igogailua.\nMerkataritza-lokala - Malgrat de Mar (Centro) , Eraikitako azalera 139.79m2, 1 bainugelak.


Asteburuan guztiz murgilduta, ez da festarako aukerarik falta Alegian - Berriak - Alegia\nAsteburuan guztiz murgilduta, ez da festarako aukerarik falta Alegian\nSagardo dastaketan plaza bete jende ibili da eta goitibehera jaitsierak ere erakarri ditu ikusleak\nBigarren eguna dute gaurkoa Alegiako jaiek. Atzoko hasiera indartsuaren ostean gogotsu ekin zaio gaurko egunari ere. Lastima izan zen atzo gauean Skasti eta Bad Sound taldeen emanaldiak bertan behera geratu behar izatea eguraldi txarragatik. Gaurkoa, oarin artean, ederra doa. Dultzaineroen dianaren segidan haur parkea zabaldu da eskolako patioan eta asko izan dira egun osoan zehar bertan gozatu ahal izan duten txikiak. Eguerdirako jendetza hurbildu da plazara jaietako hitzordurik jendetsuenetako bat izaten den sagardo dastaketara. Eguzkitza, Sarasola, Isastegi, Zalbide, Aburuza eta Zabala sagardotegietako sagardoa izan da dastagai eta betiko moduan, estimu handiena izan dutenak sardina eta txorizo errea izan dira. Bazkalosterako ere eskaintza zabala izan da. Hirugarren urtez goitibehera jaitsiera egin da Galarreta baserrirako bidean behera eta aurtengo ekitaldiak ere erantzun bikaina jaso du parte hartzeari zein ikusleei dagokionean. Haurren apar festa ere egin da eta une honetan pilota jaialdi bat jokatzen ari dira Elorri pilotalekuan. Jaialdiko lehen bi partidak Alegiako pilota txapelketako finalak dira, kadeteen eta afizionatuen mailetan. Kadeteetan Zubeldia eta Lizeaga Amianoren eta Uzkudunen aurka eta afizonatuetan, Eneko Labaka eta Aizpuru, Zubiriaren eta Garmendiaren kontra. Hirugarrenean profesionalak ariko dira eta Iñaki Artola herritarrak Beñat Urretabizkaiarekin osatuko du bikotea, Lasoren eta Erasunen aurka jokatzeko. Zahagiardoaren ostean Psycho Clown kale perkusio ikuskizuna ibiliko da kaleetan eta gauerditik aurrera Josu Rodriguez DJaren saioa izango da.\nBiharko eguna ere bete-betekoa izatea espero da. Herriko txistulari ohien dianarekin esnatuko dira alegiarrak eta eguerdian balkoi eta leiho dotoreenaren lehiaketako sari banaketa egingo da. 12:30ean Txintxarri Txiki eta Txintxarri abesbatzen alardea izango da plazan. Kontzertu berezi bat eskainiko dute bi abesbatzek eta tartean, txistulariei errekonozimendu bat ere egingo zaie. Arratsaladean ume jolasak izango dira Gaztelekuko gazteen eskutik eta 18:30ean herri kirol jaialdi bat egingo da Larraitz auzoko plazan. Harrijasotzaileen Txintxarri Sariaren hamahirugarren ekitaldia jokatuko da, aldi berean Gipuzkoako harri txikien txapelketa izango dena. Aimar Irigoien, Izeta IV, Urra, Goikoetxe, Peña eta Xabat Olaizola harrijasotzaileek hartuko dute parte eta tartean, Idoia Etxeberria eta Karmele Gisasolaren erakustaldia ere izango da. 19:30ean Tio Teronen Semeak taldeak dantza eta umorea uztartzen dituen Freshcool ikuskizuna eskainiko du plazan eta gau partean, Sutarri dantza taldearen emanaldia eta Joxe Mendizabalekin dantzaldia izango dira.\n09:00 KALEJIRA BEREZIA, herriko txistulari ohiekin.\n12:15 Leiho eta balkoi ederrenaren sari banaketa.\n12:30 TXISTULARIEN ALARDEA Txintxarri txiki abesbatza, Txintarri abesbatza eta Sutarri dantza taldearen partaidetzarekin plazan (tartean HERRIKO TXISTULARIri eskertza ekitaldia)\n17:00 Umeentzat jokuak herriko gazteen eskutik, eskolako patioan.\n18:30 HERRI KIROLAK Larraitz auzoko plazan\nHARRIJASOTZAILEEN XIII. TXINTXARRI SARIA\nGipuzkoako harri txikien txapelketa. Partehartzaileak:\n-Hodei Iruretagoiena, Izeta IV.\n-Mikel Lopetegi, Urra.\n-Imanol Albisu, Goikoetxe.\n-Xabier Peñagarikano, Peña.\nIdoia Etxeberria eta Karmele Gisasola harrijasotzaileen saioa harri desberdinekin.\n19:30 TIO TERONEN SEMEAK taldearen Freshcool emanaldia\n20:45 ZAHAGIARDOA plazan.\n21:45 SUTARRI dantza taldearen emanaldia plazan.\nOndoren, DANTZALDIA Joxe Mendizabalen eskutik.\nBulebarrean zuzeneko musika\nAtzoko egun indartsua eta gero, gazteek iluntze partean berrekingo diote festari. Zahagiardoan indarrak hartu eta 23:00etatik aurrera Antzarrak Perratzen, Oztopo eta Koltxoi taldeak ariko dira zuzenean bulebarreko oholtzan. Biharko azken egunean, mus txapelketa egingo da 16:00etan eta herriko bertsolarien saioarekin amaituko dira festak.


Juan Mari Iraolagoitia: 'Oztopoak gogorrak ziran, baina gure ilusinoa handiagoa' - bizkaie.biz\nKoldo Isusi Zuazo\t2014-12-01 10:10 Barriketan\nBizkaia Irratiko zuzendaria izandakoa\nLehenengo irratsaioa Bizkaian euskeraz egin eben profesionalei emongo deutsie aurten Bizkaiko Foru Aldundiak aurtengo Lauaxeta Ohorezko Saria, hain zuzen be, Juan Mari Iraolagoitia, Inmaculada Gallastegi, Adolfo Arejita, Angel Mari Unzueta, Jesus Eguzkitza, Pedro Mari Goikoetxea, Jesus Etxezarraga, Maria Pilar Muniozguren eta Sabin Barruetabeñari. Horrezaz gan, Poesiako Lauaxeta Saria Joxan Artzek eskuratuko dau Heriotzaren ataria dugu bizitza lanagaitik, eta 35 urtetik beherakoentzako poesia arloan, Jule Goikoetxearen Tractatus lana sarituko da. Ikus-entzunezkoen Lauaxeta Saria Iban Gonzalez Pagaldayrentzat izango da, Goazen gudari danok dokumentalagaitik. Sari-emotea Euskerearen Egunean izango da, abenduaren 2an.\nLauaxeta Ohorezko Sariaren bitartez, Bizkaian euskerearen sustapenaren eta normalizazinoaren alde lan egin daben persona eta taldeei esker ona adierazo eta aintzatespen publikoa autortu nahi deutsie.\nBizkaian, euskal irratigintzearen aitzindari eta arimea dan Juan Mari Iraolagoitiagaz egon gara eta hona hemen berak kontau deuskuzanak:\n1.- Hasierako talde haretatik Bizkaia Irratian segidu eban bakarra zara eta urte askoan zuzendari eta esatari lanak buztartu dozuz. Lauaxeta Ohorezko Saria zuontzat zala esan eutsuenean, zer pasau jatzun burutik?\nSorpresea eta poza buztartu jatazan! Sorpresa atsegina, orain 41 urte hasita, urteetan egin genduan lanagaitik saritu nahi izan gaituelako. Eta poza, poz handia, orduko lan ha aintzakotzat hartu dabelako.\nLan gogorra izan zan. Gaur egun ezin leiteke pentsau be egin zenbaterainoko oztopoak gaindutu behar izan genduzan hasiera haretan. Orduko egoerea ezin geinke imajinau be egin 41 urte geroagoko gaurko ikuspuntutik. Ez egoan ez internetik, ez ordenadorerik, ez teletiporik... beste mundu bat zan. Alkarrizketak egitera be Bizkaiko bazter guztietara joan behar izaten genduan, gehienetan iluntzetan eta jaiegunetan. Ezin zan telefonoz egin alkarrizketarik, telefono hariak interferentziaz beteta egoten ziralako.\nOztopoak gogorrak ziran, baina gure ilusinoa handiagoa.\n2.- Bizkaia Irratia 1990eko urriaren 1ean jaio arren, Radio Popular - Bilbo Herri Irratian, 1973ko zemendian hasi zan lehenengo euskal irratsaioa Eleizbarrutiak erabagi garrantzitsua hartu ostean, hau da: Herri Irratiko Uhin Ertainean erdal programazinoagaz jarraitzea, eta Frekuentzia Modulatuan euskal programazinoa sartzen hastea. Julian Olazabalaga abadea izan zan eragile nagusia...\nLehengo itaunari erantzunez, ilusinoa aitatu dogu. Geure ilusinoa. Baina herritarren ilusinoa be handia zan garai haretan. Diktadurea laster amaituko zala ikusten zan. Bestalde Eleizeak ilusinoz betetako sasoi bat bizi eban Juan XXIII.ak deitutako Vatikano II.a Kontzilioagaz (1962-1965), eta Aita Santu beronek plazaratu eban Pacem in Terris enziklikeagaz.\nLehenengoak, -Kontzilioak- liturgia ospakizunak (mezea, bateoak eta beste sakramentuak) bakotxak bere hizkuntzan emoteko erabagia hartu eban. Ordura arte latinez egiten ziran. Pacem in Terris enziklikan (1963), bestalde, estadu bako hizkuntza gitxituei bizi izateko eta garatzeko eskubidea autortzen jaken. Honek arnasa barria emon eutsan euskereari (Ander Manterola).\nIlusino horren barruan ulertu leitekez Manterolaren ondoko berbok: Bizkaiko Eleizeak bizi eban giroak bultzatuta hartu eban eleizbarrutiak Bilboko Herri Irratia FMn euskeraz emitiduteko erabagia.\nJulian Olazabagari jagokonez, persona egokia izan zan Eleizbarrutiaren erabagi hori aurrera eroateko. Gizon ernea, serioa eta eraginkorra zan Julian. Asko zor deutso Bilbo Herri Irratia FMk Juliani.\n3.- Bizkaia Irratian programazino guztia euskeraz egiten hastea pausu handia izan zan baina 17 urteko tartean, zentsurea eta bestelako arazo batzuei be aurre egin behar izatea tokau jatzuen. Zelan gogoratzen dozuz hareek denporak?\nZentsurearena ezusteko gogorra izan zan. Guk egunkarietan (La Gaceta, El Correo, Hierro eta Hoja del Lunes) etozan albisterik interesgarrienak itzultzen genduzan euskerara. Ez egoan egunkarietan albisterik euskeraz. Ba, lehenengo, euskeratutako albiste horreen laburpena egin behar izaten genduan erderaz, eta Información y Turismoko bulegora eroan, guk emitidu behar genduan albistegia emon baino ordubete lehenago.\nZinta-kasetetan grabatuta barriemoileek bialtzen euskuezan albisteen laburpena be egin behar izaten genduan zentsurea pasetako. Bost ordu behar, ordubeteko irratsaioa prestetako! Holan ibili ginan lanean hile batzuetan. Ez genduan egundo pentsauko holakorik inoiz izango genduanik. Zorakeria hutsa! Garai eskasak! Baina eutsi egin geuntsan hari be.\n4.- Aurretik minutu gitxi batzuetako mikroespazioak egiten ibili ostean, euskal programazinorako bidea Zuentzat, euskeraz dakizuenontzat ordubeteko eguneroko saioagaz hasi zan. Irratsaio egileak zeu eta gaur egun emaztea dozun Inmaculada Gallastegi izan zinien. Orduko anekdota bat edo beste nabarmenduko zeunke?\nRadio Popular de Billbao 1960an sortu zan izen horregaz. Urte bi lehenago edo, zeozertxu emitiduten hasi ziran San Vicente parrokiatik. Datu gehiagorik ez daukat, baina badakit 1965ean errosarioa emitiduten zala euskeraz goizero San Vicentetik; astero ordu erdiko irratsaio bi egozan Baserri ordua eta Euskal ordua eta jaiegunetako eguerdiko mezako sermoia. Beste alde batetik gu hasi aurretik 70garren hamarkadako lehenengo urteetan, lehenengo Fermin Iraolagoitia eta gero Sabin Barruetabeña Pasiotarrek, egunero 6-7 minutuko mikroirratsaioak emoten zituen Euskal Historia, Literaturea, Geografía eta Ohiturei buruz. Bitoriano Larruzea abadeak mezako irakurgaiei buruzko gogoeta batzuk eskeintzen zituan jaiegunetan.\nZuk dinozunez, Zuentzat euskeraz dakizuenontzat izan zan euskal programazino barriko lehenengo irratsaioa. Egunero ordubetekoa. Nobedadea barriemoileak ziran. 12 lekutatik, Bizkaiko eskualdeetako herri nagusienetatik bialtzen euskuezan albisteak kasetetan grabauta.\n5.- Oso oker ez bagagoz, euskeraz, lehenengo, BBC-n emitiduten zan 1947tik 1950era. Aita Urrutia nabarniztarrak egiten zituan esatari lanak...\nDatu hau neuk be entzunda daukat, baina ez dakit guztiz ziurra dan ala ez. Beharbada Errepublika garian hemen be zeozer emitiduko zan euskeraz, batez be erdal irratsaioren baten/batzuen barruan. Dana dala leitekena da diktadura garaian galarazota egoana eta ezin zana emon, kanpotik egitea.\n6.- 1956-1957-1958-1959 urteetan, barriz, Segura, Arrate, Tolosa Irratiak, eta Mondragoiko Lanbide Eskolakoa sortu ziran Gipuzkoan. Horreek izan al ziran jarraibide ala eredu Bizkaian?\nNeurri baten bai. Loiola Herri Irratian be sasoi horretan hasi ziran euskerea sartzen, eta 1961ean hasita, ordura arteko disko, bertso eta sermoiez gan, apurka-apurka euskal irratsaioak ugaritzen be hasi ziran. Irratsaioen % 60 inguru euskeraz emotera be heldu ginan (Jose Mari Iriondo). 1964an, Madrilgo Gobernuak zarratu egin zituan irrati horreek. Edozelan be, pixkanaka barriro zabaltzea lortu eben hurrengo urteetan.\n7.- Bizkaia Irratiak programazino osoa bizkaiera jasoan egitea erabagi eban eta gaur egun oraindino era horretako bakarra izaten jarraitzen dau...\nHolan da. 1973ean, Bilbo Herri Irratiko FM martxan jarri zanean, esatariek ondo jagondako bizkaiera batua erabiltea erabagi zan. Gaur be holan jarraitzen da Bizkaia Irratian, Bizkaiko euskaldunei hurragoko zerbitzua eskaintzeko helburuaz. Erabagi hori hartu zanean beste hau be gogoan izan zan: Loiola Herri Irratiak emitiduten ebala batuaz eta nahiko leku askotara heltzen zala Bizkaian emisora hori. Euskadi Irratia abian jarri zanean (1982) logikoago ikusten zan oraindino bide hori jarraitzea.\n8.- Lekuan lekuko berbakerak euskerearen bizigarri eta aberasgarri dirala ez dago ukatzerik baina hamar urte barru zelako indarra izango ete dabe euskalkiek?\nPentsatu daigun, momentu jakin baten euskalkirik barik geratzen garela. Euskerearen aberastasuna guztiz indarbakotuta geratuko litzateke. Lehenago aitita-amamak eta gurasoak euskerearen tranmisore handiak izan ziran. Euren lan bikain hori ez dirudi ondo ordezkatuta dagoanik gaur egun. Hemen arrisku handia dago: Ondorioak larriak izan daitekez. Euskal Erakundeak, ez dakit behar bestean balorau daben transmisinoaren arazoa eta gure aurrekoen lana. Nire ustez argi dago euskerearen salbatzaile nagusiak herritarrak, aitita-amamak, eta gurasoak, eta herriko giroa izango dirala.\n9.- Irrati pribatua, eleizbarrutiarena izanik, zer dauka alde eta zer kontra Bizkaia Irratiak?\nGure kasuan gauza on asko alde. Eleizbarrutiak berak hartu eban Bilbo Herri Irratia FMn, eta gero bere oinordekoan, Bizkaia Irratian, euskeraz emitidutea eta beti izan dogu, bai lehen eta bai orain, haren babesa. Hori bai: esturaldi kasuetan/urteetan enpresa publikoak baino babes gitxiago izateko arrisku handiagoa dauka pribatuak.\n10.- Urte batzuk dira analogikotik digitalera salto egin zana. Gaur egun irratiak internet bidez be entzun daitekez. Bihar etzi nondik nora joko dau irratigintzeak?\nEz naz teknikoa, baina badirudi teknikeak ez daukala mugarik. Sistema barriak, edo barriagoak, edo hobetuak azalduko dira. Antxina ez dala esan eustan nik baino gehiago dakian batek Internet 1, eta Internet 2 existiduten dirala honezkero. Zer dan hau? Auskalo!


Luzarbe atsedenlekutik erraustegira! - - Karkara.eus\nLuzarbe atsedenlekutik erraustegira!\nIrriparra berreskuratu!! 2021-05-15 14:28\nInstituzio bat dago atzetik, udal elkartea, eta estrategia garbi bat; goi goian, Lourdes Salsamendi. Ez da urte erdia pasa hurrengo hitzokin birziklapenaren kanpaina hasi zutela: "Herritarra inplikatu nahi dugu eta bat eginik Urola Kosta garbi, ekologiko, jasangarri eta politika publiko partekatuan oinarri eraikia garatu”\nPandemiaren hasieratik ona, murrizketa neurriek onartzen zuten heinean, hiri eta herriguneetatik irten eta naturagunera jo dugu guztiok nahaspilan. Asteburuan benta inguruko merenderotik bueltatxo bat ematea nahikoa zen, beldurtu eta lasaitasun bila Urbil merkatal zentrora ihesi joan nahi izateko. Astelehenean berriz ere bertara jo eta orain bai, bakea nagusi. Baina, hara!! Pasatako egun bikainaren eskertzan, zabortegi bateko irudi ximela mutur parean; ikaragarrizko hondakin pila lurrean eta edukiontzirik ez begi-bistan. Noski, gazte kuadrillen desfaseak prezio bat du, aiiii...gazteak… Gazteek eramango ahal zituzten edukiontziak etxera?\nBueltan bueltan zer egin du zabor kudeaketaren eskumena duen Urola kostako mankomunitateak honen aurrean? Lehenago zabor edukiontzirik ez zen lekuan, ipini dituzten bost edukiontzietatik lau errefuxarenak dira. Gauza bera, Benta jatetxea zenaren parean dagoen edukiontzi gunean. Ai... zein arduragabeak diren gure gazteak…\nGertakari horrek, instituzio bat du atzetik, udal elkartea, eta estrategia garbi bat; goi goian, Lourdes Salsamendi. Ez da urte erdia pasa hurrengo hitzokin birziklapenaren kanpaina hasi zutela. “Herritarra inplikatu nahi dugu eta bat eginik Urola Kosta garbi, ekologiko, jasangarri eta politika publiko partekatuan oinarri eraikia garatu”. Inplikatu zertan? Herriaren begi-bistan ezin egin horrelakorik. Bai ordea, zaborraren arazoa azkenengotzat sentitzen duten merenderoaren erabiltzaileen aurrean. Noski, guztiak ez ditugu zaku berdinean sartuko, baina asteburua joan asteburua etorri bertan aurkitu dugun panoramak baieztapen hau egiteko baimena eman digu.\nGure Agintariak Erraustegia piztu bezain pronto konturatu dira Gipuzkoan ez dela erraustegiak behar duen adina zabor sortzen; bi labeetatik bat soberan dute lehen momentutik. Jakitun dira sortzen duten errefusa behar beharrezkoa dela erraustegia elikatzeko eta Oriok tximinia toxiko hori muturren aurrean izanagatik, ez du birziklapenean hobetzeko ahaleginik egiten. Urola Kostako mankomunitateak eta eraginkortasun gutxiko gaikako bilketa duten beste herriek ez dute hobetzeko borondaterik. Ulertezina eta lotsagarria egiten zaigu herrian jarri berri dituzuen txabolatxo eta informazio gune horietan indarrak ipintzea, Gipuzkoako herri askok ardurazko gaikako bilketa arrakastatsu baterako bidea zein den erakutsi dutenean.\nHorren harira, urteetan zehar bere alderdi politikoak erabili duen azpijokoa birziklatu eta egitasunetik hitz egin dezan eskatzen diogu Lourdes Salsamendiri. Zein da bost edukiontzitik, lau, errefusarenak jartzearen arrazoia? Min eman arren, onartu genezake zabor bilketa arduragabe bat eta erraustegi bat, herritarrak ongi eta zintzo informatuak izan eta irtenbide hori hautatuko balute. Kaleetan kolore bakarreko edukiontzia izan eta zuzenean erraustegira bidali, guztia erre eta guztiak intoxikatu. Ez jolastu ordea herritarrekin eta amalurrarekin, begi-bistakoa da zuen diru gosea, maltzurkeria eta politikeoa!!!\nBukatzeko, datorren astelehenean birziklapenaren eguna izanik, ohartu zaitezte gure agintarien hitz eta ekintzen atzeko xake partida mugimenduez. Honi aurre egin ezean, zaborrak begien bistatik kenduko dizkigute, bai, baina hauek erretzean sortzen diren gas isuri, zepa eta errauts toxikoak konponbiderik ez duten kalteak eragingo dizkigute osasunean eta ingurumenean.\nAZPIJOKODUN POLITIKEOA ERRAUSTU!!!


Elikagaien intoxikazioaren eta infekzioaren arteko desberdintasunak | Consumer\nElikagaien intoxikazioaren eta infekzioaren arteko desberdintasunak\nInfekzioen kasuan, elikagaia gaixotasunaren noizbehinkako eramailea da, eta intoxikazioetan, berriz, ohiko agentea.\nBirusak, bakterioak eta parasitoak dira elikagaien segurtasuneko hiru arrisku mikrobiologiko nagusiak, eta, batzuetan, gaixotasunetan amaitzen dira. Infekzioak eta intoxikazioak eragin ditzakete. Nahiz eta bi terminoetan gauza bera ulertzen den askotan, egia esan ez dira. Infekzio batean, organismoan ugaltzen diren mikroorganismo patogenoek eragiten dute gaixotasuna, hala nola birusek, bakterioek edo parasitoek; intoxikazioa, berriz, elikagaian modu naturalean dauden edo modu artifizialean gehitzen diren toxinek eragiten dute. Infekzioen kasuan, elikagaia noizbehinkako ibilgailua da; intoxikazioetan, berriz, ohiko eragilea. Artikuluak bien arteko desberdintasun nagusiak eta haien garapenean eragina duten faktoreak eta horiek nola saihestu zehazten ditu.\nAsaldura mikroorganismoz kutsatutako elikagai batek sortzen badu, infekzioaz hitz egiten da. Aldiz, elikagaian dauden germenek sortutako toxinek eragiten badute, intoxikazioa gertatzen dela ulertzen da. Hauek dira horietako bakoitzaren patogeno edo substantzia toxiko nagusiak:\nElikagaien infekzioa: bakterioak (salmonella, listeria monocytogenes, Campylobacter jejuni), birusak (A hepatitisa, norobirusak eta rotabirusak) eta parasitoak (Trichinella spiralis, Anisakis simplex).\nElikagaiak intoxikatzea: Clostridium botulinum, Staphylococcus aureus, Clostridium perfringens eta Bacillus cereus. Elikagaien intoxikazioa eragin dezaketen substantzia kimikoetan produktu kimikoak, desinfektatzaileak, pestizidak eta metalak sartzen dira, hala nola beruna, zinka edo kadmioa. Landareak, onddoak eta itsaskiak intoxikazioa eragin dezaketen elikagaiak dira.\nMikroorganismo patogenoek edo haien toxinek kutsatutako elikagaiak jateak elikagaien toxiinfekzioa eragiten du. Kontzeptu horrek mikroorganismoen ekintza patogenoari egiten dio erreferentzia, eta bi mekanismoen bidez gerta daiteke: infekzioa eta intoxikazioa. Bien sintomak antzekoak dira. Biek buruko mina, gorakoak, sabeleko mina, karranpak, beherakoa edo deshidratazioa eragin ditzakete.\nInfekzio eta intoxikazioen garapenean eragina duten faktoreak\nElikagaia, denbora eta tenperatura dira intoxikazio eta infekzioetan parte hartzen duten hiru elementuak, baldintza egokiak betetzen badira. Elikagaien bidez transmititzen diren gaixotasunetan eragiten duten faktoreen artean, infekzioak edo intoxikazioak, honako hauek daude:\nElikagaiak askoz lehenago prestatzea.\nElikagaiak giro-tenperaturan eduki, hozkailuan gorde beharrean.\nProduktu gordinen eta kozinatuen arteko kutsadura gurutzatua.\nEskuen, tresnen eta gainazalen higiene eskasa.\nElikagaien bidez transmititzen diren gaixotasunei aurre hartzeko giltzarria prebentzioa da, hau da, kutsadura, kutsatzaileen suntsiketa eta patogenoen barreiadura saihestea. Osasunaren Mundu Erakundearen arabera, elikagaiak modu seguruan prestatzeko oinarrizko 10 arauak hauek dira:\nHigiene-teknikekin tratatu diren elikagaiak aukeratzea.\nEgosteko tratamendu egokiak aplikatzea.\nBerehala kontsumitu prestatutako elikagaiak.\nModu uniformean berotu.\nEz ukitu elikagai gordinak kozinatuekin.\nEskuak ondo garbitu, erabili aurretik, eta elikagaiaren eta janariaren artean.\nElikagaiak ukitzen dituzten gainazalak eta tresnak ondo garbitu.\nEdozein erabileratarako edateko ura erabiltzea.\nInfekzioaren eta intoxikazioaren sintomak\nJanari-intoxikazioaren sintoma ohikoenak goragalea eta oka egitea dira. Hasierako denbora edo elikagaien kontsumoaren eta lehen seinalearen arteko denbora infekzioaren kasuan baino laburragoa da. Izan ere, funtsean, organismoak azkarrago erreakzionatzen du substantzia kimikoek eragindako intoxikazioa gertatzen denean (normalean, kontsumitu eta bi ordura gertatzen dira).\nBeherakoa, urdaileko karranpak, sukarra eta hotzikarak dira elikagaien infekzioaren ohiko zantzuak (azken biak arraroagoak dira intoxikazioaren kasuan). Erreakzio-denbora luzeagoa da, mikroorganismoek denbora behar baitute ugaltzeko eta organismoari eraso egiteko.\nElikadura-infekzioari dagokionez, patogeno ukituenetako bat salmonella da, hestean hazteko gai dena. Infekzio iturri nagusiak pertsonak eta odol beroko animaliak dira. Patogenoa elikagaien manipulatzaileen kutsaduragatik iristen da elikagaietara, edo, arrautza eta hegaztien kasuan, animalian egon daiteke.\nElikagaiak intoxikatzean, elikagaietan dauden mikroorganismoek toxina bat sortzen dute, eta, kasu gehienetan, ez da kanporatzen egostearekin. Oso zaila da antzematen, ez zaporea, itxura eta usaina ez baitira aldatzen. Prebentzio-modu bakarra germenak elikagaietatik kanpo eta horiek tenperatura egokian edukitzea da.\ninfección-eu intoxicación-eu patógenos-eu toxiinfekzio


Carmen Díaz, Getxoko PSEren alkategaia: “Jendearen egunerokoan lurreratu behar dugu” - Getxo - Hiruka.eus\nKerman Santiago Alkorta 2019-04-09 10:40\n© PSE GETXO\nCarmen Díaz Erandioko zinegotzi ohia izango da PSE-EEren alkategaia Getxon. Apirilaren 6an, zapatuan, egin zuten hautagaitzaren aurkezpena Villamonte Kultur Etxean; eta alkategaiaz gain, Teresa Laespalda Bizkaiko Enplegu Diputatua eta Ander Gil senataria bertaratu ziren.\n“Getxo herri zoragarria da bizitzeko, eta oso harro gaude, baina bi abiadura ezberdinetan bizi da. Berdintasun politikekiko gure konpromezua oinarrizkoa da, jendearen egunerokotasunean lurreratu behar dugu”, azaldu zuen Díaz hautagaiak.\nTeresa Laespaldak, aldiz, esan du “EAJren itsasontzia biratzea” lortu dutela Diputazioan: “Ezkerrera egin dute gu hor egon garelako, gobernuari bultzaka. Koalizioan izan bada ere, lan egin dugu politikak beste era batera ikus ditzan EAJk”.\nHautagaitzaren aurkezpena egin ez ezik, hauteskunde orokorretan botoa eskatzeko ere aprobetxatu dute bertaratu direnek. Ander Gil senatariak azaldu du Euskadik “abangoardia” izan behar duela: “Autogobernua defenditzen jarraitu behar dugu, kohesioa funtsezko elementua delarik”.


Frantziako elkartrukea 2018-2019\nFrantziako elkartrukeko lehen ekintzak\nFrantziako elkartrukea larunbatean hasi zen. Gure espedizioa Bretainian dago. Igandea familiekin pasatu ondoren, gaur lehenengo bisitak eta ekintzak egin dituzte: Mont Saint Michele bisitatu dute eta gero char a voile egin dute. Badirudi oso ondo pasatzen ari direla.\nFrantzian dauden gure ikasle eta irakasleak euren bisitekin jarraitzen dute. Gaur Saint Malo-n egon dira eta eguraldi lagun izan dute.\nFrantziako elkartrukea aurrera doa.\nGure taldea gaur egon da Rennes-en, hiria bisitatzen.\n18-19 Azken ospakizunak\nGure elkartrukeak martxan daude. Ikasle frantsesak ostiralean iritsi ziren, italiarrak igandean eta astelehen eguerdian poloniarrak iritsiko dira.\nFrantsesak eta italiarrak Zumaira joan dira gaur eta gero kostaldetik buelta bat eman dute.\nFrantziako elkartrukea 2017-2018\nElkartruke programa barruan Sant-Malo hiria bisitatu dugu. Kasu honetan gure ikasle eta frantziar ikasleak elkarrekin joan dira.\nZoritxarrez eguraldi lagun ez dute izan eta zaila izan da bisita egitea baina hau ez da oztopoa izan hiri zoragarria dela ikusteko.\nElkartrukeko programa barruan puntu garrantzitsuenetariko bat Mont Saint Micheleko bisita zen.\nGure ikasleak bertan egon dira eta aukera ikusi dute abatetxea ikusteko, harresietatik ibiltzeko eta kaleetan zehar galtzeko. Batzuk hondarrarekin esperimentatu dute gaurko eguraldiarekin zaila izan bada ere.\nElkartrukeko ekintzak jarraitzen dira. Gaurko programak eraman ditu gure ikasleak Arturo Erregearen leiendarekin lotutako lurretatik, Broceliande basoa hain zuzen.\nBidean herri desberdinak bisitatzeko aukera izan dute eta baita Trecesson-eko gaztelua.\nArratsaldea libre izan dute euren lagunekin Rennes-era joateko.\nGure elkartrukea bere amaierara iristen ari da. Gaur ikasleak institutuan egon dira klase batzuk jasotzen. Ondoren, ikastetxeko jangelan bazkaldu dute. Arratsaldean Rennes-era joan dira hiria ezagutzeko. Eguna bukatzeko jai bat izango dute institutuan eta bihar goizean bueltako bidaiari ekingo diote.\nLarunbatean ikasle frantsesak iritsi ziren Beasainera. Asteburua familiekin pasa dute.\nGaur, elkartrukeko lehenengo bisita egin dute. Gure ikasleekin Lazkaora eta Olaberrira joan dira.